title: Mervi Takatalo

text: Takatalo on valmistunut teatteritaiteen maisteriksi vuonna 2009 Tampereen yliopiston näyttelijäntyön laitokselta. Hän on myös valmistunut teatteri-ilmaisun ohjaajaksi vuonna 2007 Helsingin ammattikorkeakoulu Stadiasta. Syksyllä 2009 hän sai kiinnityksen Tampereen Työväen Teatteriin, jossa hänet nähtiin muun muassa Vilttitossuna lastennäytelmässä "Heinähattu, Vilttitossu ja Pamela-täti" ja Mary Sunshinena musikaalissa "Chicago". Vuodesta 2012 hän on ollut kiinnitettynä näyttelijänä Turun kaupunginteatterissa, jossa hänen ensimmäinen roolinsa oli Andri Žoldakin ohjaamassa näytelmässä "Kirsikkapuisto".


title: Mervi Takatalo

text: Televisiossa Takatalo on näytellyt päähenkilöä, Juuliaa, sarjassa "Juulian totuudet" vuonna 2002, Katjaa sarjassa "Me Stallarit" vuonna 2004 sekä Jonnaa sarjassa "Sydänjää", jonka kolme tuotantokautta esitettiin vuosina 2007–2010. Hän on näytellyt myös muun muassa elokuvissa "Kummelin Jackpot" (2006) ja "Ganes" (2007). Roolistaan "Hymypoika"-elokuvassa Takatalo oli ehdolla parhaan naissivuosan Jussi-palkinnon saajaksi.


title: Fehmarnin Belt

text: Fehmarnin Belt (, ; "Fehmarninsalmi") on salmi Tanskan Lollandin ja Saksan Fehmarnin saarten välillä. Salmen ali on tarkoitus rakentaa vajaa 18 kilometriä pitkä maantie- ja rautatietunneli.


title: Fehmarnin Belt

text: Vuonna 2011 Tanskan kansankäräjät päätti alustavasti runsaat viisi miljardia euroa maksavasta tunnelista. Suunnitellussa tunnelissa kulkisi yhteensä neljä maantiekaistaa (kaksi kumpaankin suuntaan) ja kaksiraiteinen rautatie. Kolmesta varsinaisesta rinnakkaisesta tunnelista koostuvan tunnelihankkeen oli alkujaan tarkoitus ajoittua ajanjaksolle 2014–2020. Loppuvuonna 2015 tunnelihanke oli vasta rakennustyötä edeltävässä suunnittelu-, lupa-, lainsäädäntö- ja valmisteluvaiheessa. Hankkeen kokonaiskustannuksiksi arvioitiin huhtikuussa 2015 liikenneliittymineen Tanskalle noin 8–9 miljardia ja Saksalle noin 2,2 miljardia euroa.


title: Fehmarnin Belt

text: Valmistuessaan 2020-luvulla se mahdollistaa suorat auto- ja junamatkat Hampurista Kööpenhaminaan ja vauhdittaa siten Pohjoismaiden ja Saksan kaupankäyntiä. Maantieyhteys lyhenisi 17,6 kilometriä pitkän Rødby–Puttgarden-tunnelin avulla noin 160 kilometriä. Suunniteltu matkustusaika tunnelin läpi olisi junalla noin seitsemän minuuttia ja maanteitse noin kymmenen minuuttia.


title: Fehmarnin Belt

text: Tällä hetkellä Fehmarnin Beltissä liikennöivät autolautat puolen tunnin välein.


title: Marenki

text: Marenki () on Ranskasta lähtöisin oleva kuiva ja makea leivonnainen tai kuorrutus.


title: Marenki

text: Marenki on sokerin ja kananmunan valkuaisen tai vegaanisena sokerin ja aquafaban sekoitus, joka vatkataan vaahdoksi ja kuivatetaan tai kypsennetään.


title: Marenki

text: Marenkia on kolmea eri tyyppiä: ranskalainen, sveitsiläinen ja italialainen. Ranskalaisessa marengissa valkuainen ja sokeri vispataan vaahdoksi ja lopputulos paistetaan uunissa. Sveitsiläinen marenki kypsennetään vatkattaessa vesihauteen päällä. Italialaisessa marengissa vaahdoksi vatkattuihin valkuaisiin lisätään kuumaa sokerisiirappia samalla jatkaen vatkaamista. Sveitsiläisiä ja italialaisia marenkeja ei tarvitse kypsentää, sillä valkuainen kypsyy jo valmistuksen aikana.


title: Marenki

text: Marenki pysyy kasassa sokerin ja valkuaisessa olevan proteiinin johdosta.


title: V (Vanessa Hudgensin albumi)

text: V on yhdysvaltalaisen laulajan ja näyttelijän Vanessa Hudgensin ensimmäinen studioalbumi, joka julkaistiin Yhdysvalloissa 26. syyskuuta 2006. Sen ensimmäinen single oli "Come Back To Me", joka menestyi kohtalaisesti Yhdysvaltain Billboard Pop 100 -listalla. Toinen singlejulkaisu oli "Say OK", joka menestyi yhtä hyvin kuin edellinen singlejulkaisu.


title: Mestarien liiga (täsmennyssivu)

text: Mestarien liiga () voi tarkoittaa useita eri urheilukilpailuja:


title: Ilmapussi

text: Ilmapussit kuuluvat lintujen hengityselimistöön ja ne ovat ilmatäytteisiä kalvopusseja. Ne ovat kehittyneet hengitysteiden laajentumista ja ne sijaitsevat rinta- ja vatsaontelon elimien lomassa. Ilmapussien lukumäärä vaihtelee lajista riippuen 7-12 välillä ja ne jaetaan kraniaalisiin ja kaudaalisiin ilmapusseihin. Kraniaaliset ilmapussit ovat kiinnittyneenä pääkeuhkoputkien kraniaaliseen osaan ja kaudaaliset pääkeuhkoputkien kaudaaliseen osaan. Lisäksi osa ilmapusseista on kiinnittyneenä suoraan keuhkoihin.


title: Ilmapussi

text: Eräillä hyönteisillä, kuten heinäsirkoilla, on myös ilmapussit, jotka toimivat samaan tapaan kuin lintujen, työntäen ilmaa lihasten avulla ilmaputkistoon.


title: Ilmapussi

text: Myös dinosaurusten hengitys ilmeisesti perustui ilmapussien toimintaan.


title: Ilmapussi

text: Ilmapusseissa ei tapahdu kaasujen vaihtoa vaan ne mahdollistavat sen, että ilma liikkuu keuhkoissa vain yhteen suuntaan. Tämän seurauksena hapekas ja vähähappinen ilma eivät pääse sekoittumaan, jonka ansiosta linnun punasolut saturoituvat hapella paljon pienemmällä ilman hapen osapaineella kuin nisäkkäillä ja mahdollistaa linnun hapensaannin hyvinkin korkeissa ilmankorkeuksissa. Sisäänhengityksessä runsashappinen sisäänhengitysilma virtaa kaudaalisiin ilmapusseihin ja kohti keuhkoja. Samaan aikaan edellisellä sisäänhengityksellä hengitetty ilma kulkee keuhkoista kraniaalisiin ilmapusseihin. Uloshengityksessä kraniaalisissa ilmapusseissa oleva hengitysilma poistuu hengitysteistä suun ja sierainten kautta. Samanaikaisesti hengitysilma virtaa kaudaalisista ilmapusseista keuhkoihin. Hapen ja hiilidioksidin vaihto ilman ja veren välillä tapahtuu keuhkoista haarautuvien parabronkusten ja niitä ympäröivien kapillaarien välillä. Hapen ja hiilidioksidin tehokasta siirtymistä edesauttaa se, että hengitysilma parabronkuksissa ja veri kapillaareissa virtaavat vastakkaisiin suuntiin.


title: Ilmapussi

text: Jotkin ontot luut, kuten kallo ja raajojen proksimaaliset luut, ovat yhteydessä ilmapussijärjestelmään. Tämä edesauttaa linnun lentämistä, koska ilmatäytteiset luut ovat kevyempiä kuin luuydintäytteiset.


title: Ilmapussi

text: Lisäksi ilmapussit osallistuvat äänentuottoon ja lämmönsäätelyyn sekä kaudaaliset ilmapussit jäähdyttävät uroslinnuilla vatsaontelossa sijaitsevia kiveksiä. Vesilinnuilla ilmapussit auttavat sukeltamisessa ja veden pintaan nousemisessa sekä kellumisessa.


title: Ilmapussi

text: Joskus saattaa linnunpoikasella nähdä anatomisen vian, jolloin ilmapussi on putkahtanut lihasten välistä ruumiinontelon ulkopuolelle ja pullistelee hengityksen tahdissa. Fregattilintukoiraiden soidinaikainen ilmapussien pullistelu ei liittyne keuhkojen hapensaantiin.


title: Suominen

text: Suominen on suomalainen sukunimi. Se on ollut käytössä 16 224 ihmisellä. Suominen on myös pörssiyhtiön nimi.


title: Shizuoka

text: Shizuoka () on Shizuokan prefektuurin pääkaupunki Suruganlahden länsirannalla Honshūn etelärannikolla Japanissa. Kaupungin pinta-ala on 1 411,93 neliökilometriä, väkiluku on 707 183 asukasta (2014) ja väestötiheys siten 500,9 asukasta neliökilometrillä. Shizuoka on valittu yhdeksi Japanin virallisista suurkaupungeista.


title: Shizuoka

text: Kaupungissa on mm. paperi- ja koneteollisuutta. Siellä on myös yliopisto. Se on myös Japanin tärkeimmän teenviljelyalueen kauppakeskus. 2000-luvulla kaupunki on suurentunut huomattavasti siihen yhdistettyjen kaupunkien takia.


title: Shizuoka

text: Shizuoka jakautuu kolmeen suuralueeseen. Niistä Shimizu-ku vastaa pääosin entisen, Shizuokaan liitetyn Shimizun kaupungin aluetta.


title: Kim Gevaert

text: Kim Gevaert (s. 5. elokuuta 1978 Leuven, Belgia) on belgialainen pikajuoksija, olympiavoittaja ja kaksinkertainen ulkoratojen Euroopan mestari.


title: Kim Gevaert

text: Gevaert voitti sisäratojen Euroopan mestaruuden 60 metrillä Wienissä 2002 ajalla 7,16. Myöhemmin samana vuonna hän sijoittui hopealle sekä 100 että 200 metrillä Münchenin EM-kisoissa. Talvella 2004 Gevaert sai hopeaa Budapestin MM-hallikisojen 60 metrillä Belgian ennätyksellä 7,12 – hän hävisi Gail Deversille 0,04 sekuntia. Ateenan olympialaisissa hän sijoittui 200 metrillä kuudenneksi. Vuonna 2005 Gevaert voitti Euroopan hallimestaruuden 60 metrillä Madridissa ajalla 7,16 ja sijoittui seitsemänneksi Helsingin MM-kisojen 200 metrillä.


title: Kim Gevaert

text: Vuonna 2006 Gevaert saavutti 60 metrin pronssia sisäratojen MM-kilpailuissa Moskovassa uudella Belgian ennätyksellä 7,11. Myöhemmin samana vuonna hän juoksi tuplamestariksi Göteborgin EM-kilpailuissa voitettuaan 100 metriä ajalla 11,06 ja 200 metrillä lukemin 22,68. Talvella 2007 Gevaert juoksi kolmannen kerran 60 metrin halli-EM-kultaan Birminghamin kisoissa; hän teki välierissä maansa ennätyksen 7,10, josta jäi finaalissa kaksi sadasosaa.


title: Kim Gevaert

text: Osakan MM-kisoissa 2007 Gevaert sijoittui 100 metrillä viidenneksi ajalla 11,05 sekä juoksi ankkuriosuuden Belgian pronssia voittaneessa 4×100 metrin viestijoukkueessa, joka juoksi maan ennätyksen 42,75. Joukkueessa olivat mukana lisäksi Olivia Borlée, Hanna Mariën ja Élodie Ouédraogo. Pekingin olympialaisissa 2008 Gevaert juoksi jälleen ankkuriosuuden ja toi Belgian maaliin finaalissa uudella maan ennätysajalla 42,54. Joukkue sijoittui alun perin toiseksi, mutta nousi vuonna 2016 olympiavoittoon kun edelle sijoittunut Venäjän joukkue hylättiin dopingin takia.


title: Kim Gevaert

text: Gevaert lopetti uransa syyskuussa 2008 Brysselin Kultaisen liigan osakilpailuun.


title: Vanessa Ferlito

text:
Vanessa Ferlito (s. 28. joulukuuta 1977 Brooklyn, New York) on yhdysvaltalainen näyttelijä.
Vanessa on kasvissyöjä, eläinten oikeuksien puolustaja ja PETAn aktiivijäsen.


title: Dragon Ball Z: Dead Zone

text: Dead Zone on Dragon Ball -sarjan elokuva. Se on tehty sarjan pohjalta ja on ensimmäinen Dragon Ball Z -elokuva.


title: Dragon Ball Z: Dead Zone

text: Tarina alkaa siitä, kun Makyo-nimiseltä tähdeltä saapuva Garlic Jr. tulee maahan valloittaakseen tämän. Hän kidnappaan Gohanin saadakseen lohikäärmekuula-kokoelmansa kasaan. Goku, Piccolo ja Krillin kuulevat tästä ja pelastavat Gohanin. Garlic Jr. kuitenkin kostaa tämän avaamalla portaalin "Dead Zoneen" ja yrittää vangita heidät sen sisään. Gohan kuitenkin pelastaa joukon viemällä Garlic Jr:n portaalin sisään, jättäen hänet sinne.


title: Pääkaupunkikeskus

text: Pääkaupunkikeskus on maantieteellinen termi, jolla tarkoitetaan valtion tärkeintä kaupunkia. Pääkaupunkikeskuksia on valtioissa vain yksi ja sinne ovat keskittyneet valtion johtamisen kannalta oleelliset hallinnolliset elimet, kuten kansanedustajalaitos. Tällaisten tärkeiden elinten sijainnin vuoksi pääkaupunkikeskus muodostaa koko valtion kattavan vaikutuspiirin, vaikka keskuskaupunki olisikin pienikokoinen. Maapallon mittakaavassa suurta kaupunkia riippumatta sen mahdollisesta pääkaupunkistatuksesta nimitetään metropoliksi. Metropoleista monet, kuten esimerkiksi Lontoo ja Pariisi, ovat maansa pääkaupunkeja, mutta jotkin maansa suurimmat kaupungit, kuten New York, eivät ole pääkaupunkeja. Metropoleihin kohdistuvaa aluepolitiikkaa maan sisällä voidaan nimittää metropolipolitiikaksi.


title: Ōita

text: Ōita () on Ōitan prefektuurin pääkaupunki Kyūshūn saarella Japanissa.


title: Ōita

text: Kaupungin pinta-ala on 501,28 km², väkiluku on 478 252 asukasta (2014) ja väestötiheys 954,1 asukasta neliökilometrillä. Kaupungissa on mm. kemian- ja öljynjalostusteollisuutta sekä silkin valmistusta. Ōita on valittu yhdeksi Japanin ydinkaupungeista.


title: Defuse

text: Defuse on vuonna 2000 Kuopiossa perustettu hard rock -yhtye. Yhtye julkaisi ensimmäisen demonsa vuonna 2001. Syksyllä 2004 yhtye julkaisi ensimmäisen singlensä "Someday / Shot Down" Tuhma Records -levymerkillä.


title: Defuse

text: Yhtyeen singlellä "D.I.B." esiintyy myös Marco Hietala, joka tunnetaan parhaiten yhtyeistä Nightwish ja Tarot.


title: Defuse

text: Yhtyeen basisti Tero Karjalainen soittaa myös Notkean Rotan liveyhtyeessä Liekehtivät Torsionit.


title: Gallimard

text: Gallimard on merkittävin ranskalainen kirjankustantamo, jonka perusti 1911 Gaston Gallimard ja jota johtaa Antoine Gallimard. Kustantamon alkuperäinen nimi oli Les Éditions de la Nouvelle revue française (nrf), ja lyhenne nrf esiintyy yhä joskus kirjojen kansissa. Nimi viittaa kustantamon julkaisemaan Nouvelle Revue Française -kirjallisuuslehteen.


title: J. K. Lehtinen

text: Juho (Jussi) Kustaa Lehtinen (22. lokakuuta 1883 Eräjärvi – 15. marraskuuta 1937 Pietari oli suomalainen toimittaja ja poliitikko.) Lehtinen valittiin kansanedustajaksi Suomen Sosialidemokraattisen Puolueen listoilta Uudenmaan läänin vaalipiiristä vaaleissa 1917. Sisällissodan jälkeen Lehtinen siirtyi vuonna 1918 Neuvosto-Venäjälle, jossa hän toimi 1920-luvulla muun muassa Kominternin tehtävissä ja Suomen kommunistisen puolueen johdossa.


title: J. K. Lehtinen

text: Ennen poliitikonuraansa J. K. Lehtinen työskenteli Tampereella pellavatehtaassa ja rautavalajana. Vuonna 1906 hän siirtyi SDP:n Vaasan läänin vaalipiirin piiriagitaattoriksi. Lehtinen oli Työmiehen toimittaja Helsingissä 1908–1918 ja vastaava toimittaja 1915–1918.


title: J. K. Lehtinen

text: Lehtinen työskenteli SKP:n salaisen puoluetyön johdossa Suomessa vuosina 1922–1923. Vuonna 1925 hänet valittiin puolueen poliittiseen toimikuntaan. Hän työskenteli Lännen vähemmistökansallisuuksien yliopiston suomalaisen sektorin opettajana ja viimeisenä johtajana 1932–1936. Lehtinen vangittiin Neuvostoliitossa 1937.


title: J. K. Lehtinen

text: J. K. Lehtisen puoliso oli kansanedustaja Alexandra Reinholdsson (Sandra Lehtinen). Heidät vihittiin 1907 tuolloin harvinaisella siviilivihkimisellä. Pariskunnan tytär Inkeri Lehtinen oli Terijoen hallituksen ministeri ja SKP:n pitkäaikainen johtohenkilö.


title: J. K. Lehtinen

text: Lehtinen tunnettiin myös nimellä ”Jeesus Kristus Lehtinen”.


title: Kanadan Grand Prix 1993

text: Kanadan Grand Prix 1993 oli Formula 1 -sarjan historian 539. osakilpailu. Se ajettiin 13. kesäkuuta Circuit Gilles Villeneuve -radalla. Kilpailun paalupaikan ja voiton vei Alain Prost.


title: Oita

text: Oita voi viitata seuraaviin:


title: Marina Aleksandrova

text: Marina Aleksandrova (, s. 29. elokuuta 1982, Unkari) on venäläinen näyttelijä. Hänet tunnetaan muun muassa roolistaan televisiosarjassa Anastasia.


title: Heikki Simonen

text: Heikki Simonen (22. huhtikuuta 1902 Alavieska – 16. tammikuuta 1975 Ylivieska) oli suomalainen pienviljelijä/toimitsija ja sosialidemokraattinen poliitikko


title: Heikki Simonen

text: Heikki Simosen vanhemmat olivat maanviljelijä Ville Simonen ja Elina Ojala. Puolisot olivat Lydia Maria Isokääntä 1930–1934 ja tämän kuoleman jälkeen Irja Anna Orvokki Jylkkä 1939–. Heikki Simosella oli yhteensä kahdeksan lasta. Hänen tyttärensä on valtiotieteen maisteri, kansainvälisten asiain neuvos ja pitkäaikainen järjestöjohtaja Leena Kaarina Simonen.


title: Heikki Simonen

text: Heikki Simonen suoritti kansakoulun jälkeen maamieskoulun 1927 ja Työväen Akatemian 1929. Hän oli laajasti itseoppinut. Työuransa hän aloitti maa-, metsä- ja uittotöissä. Hän toimi pienviljelijänä Alavieskassa vuoteen 1950 saakka ja sen jälkeen Ylivieskassa kuolemaansa 1975 saakka. Heikki Simonen oli Sosialidemokraattisen puolueen Oulun läänin eteläisen vaalipiirin toimitsija, luennoitsija, järjestäjä ja piirisihteeri. Hän toimi myös Sosialidemokraattisen raittiusliiton Etelä- ja Keski-Pohjanmaan piirisihteerinä, ammattiyhdistysliikkeen ja maatalousjärjestöjen toimitsijana, Puutyöväen liiton toimitsijana ja Alavieskan kunnallisena palkkatarkkailijana.


title: Heikki Simonen

text: Simonen toimi SDP:n kansanedustajana Oulun läänin vaalipiiristä 1.9.1939–20.7.1951. Sosialidemokraattisen eduskuntaryhmän jäsenenä Heikki Simonen osallistui maatalousvaliokunnan, suuren valiokunnan ja valtiovarainvaliokunnan toimintaan. Hän oli myös presidentin valitsijamiehenä vuonna 1943. Muista valtiollisista luottamustehtävistä mainittakoon maatalouden tuotantolautakunta.


title: Heikki Simonen

text: Heikki Simonen oli Alavieskan kunnanvaltuuston jäsen, Ylivieskan kunnanvaltuuston varapuheenjohtaja ja Ylivieskan kauppalanvaltuuston varapuheenjohtaja.


title: Heikki Simonen

text: Muita luottamustehtäviä olivat


title: Heikki Simonen

text: Heikki Simosen julkaisutoiminnasta voidaan mainita selvitys "Puoli valtakuntaa - Pohjois-Suomen talouspoliittisia kysymyksiä" 1958 sekä kirjat "Kuvia 30-luvulta", 1963 ja "Sosialidemokraattinen työväenliike Kala- ja Pyhäjokilaaksossa vuosina 1900-1975" , 1975. Lisäksi häneltä jäi julkaisematta joukko muita käsikirjoituksia.


title: Nora

text: Nora tarkoittaa seuraavia asioita:


title: Ted Woolsey

text: Ted Woolsey on yhdysvaltalainen videopelikääntäjä ja -tuottaja, joka työskenteli Pohjois-Amerikan Squarella vuosina 1991–1996. Squarella hänellä oli huomattava rooli yhdeksän pelin lokalisoinnissa. Hänen tunnetuimpia projektejaan olivat "Chrono Trigger" ja "Final Fantasy VI". Nykyään hän toimii työntekijänä Microsoftilla.


title: Ted Woolsey

text: Woolsey opiskeli Washingtonin yliopistossa. Suoritettuaan maisterin tutkinnon japanilaisessa kirjallisuudessa hän päätti hakea työtä Redmondissa toimivalta Square Softilta, joka etsi kääntäjää ensimmäisiä Super Nintendolle ilmestyviä pelejään varten. Ensimmäisenä pelinään Woolsey käänsi "SaGa 3":n, ja kesäkuussa 1993 hän sai tehtäväkseen "Seiken densetsu 2":n kääntämisen. Pelien lokalisoidut versiot nimettiin "Final Fantasy Legend III":ksi ja "Secret of Manaksi". Kahden ensimmäisen työvuotensa aikana hän myös tarkisti Tokiossa laaditun "Final Fantasy IV" -käännöksen, jossa olevat virheet korjattiin. Vaikka "Final Fantasy IV" ei menestynyt huonosti Yhdysvalloissa, Squaren johdon mielestä amerikkalaiset pelaajat eivät olleet täysin omaksuneet "Final Fantasy" -sarjan senaikaista tyyliä. Yhtiö kehitti pelimekaniikaltaan ja juoneltaan pelkistetyn "Final Fantasy Mystic Questin", jonka Woolsey käänsi Yoshi Maekawan kanssa.


title: Ted Woolsey

text: Woolsey ryhtyi siihen asti suurimpaan työhönsä alkaessaan kääntää noin 1 300-sivuista "Final Fantasy VI":n käsikirjoitusta. Woolsey joutui useaan otteeseen lyhentämään käännöstään ja omaksi pettymykseen poistamaan nokkelina pitämiään huumorikohtia. 30 päivässä käännetty peli julkaistiin Pohjois-Amerikassa vuoden 1994 lopulla nimellä "Final Fantasy III", sillä aiemmin alueella oli julkaistu vain sarjan ensimmäinen ja neljäs osa.


title: Ted Woolsey

text: Kääntämistään peleistä Woolsey on pitänyt yhtenä suosikkinaan "Chrono Triggeria", jonka tarinasta ja hahmoista hän erityisesti piti. Hänen viimeinen lokalisointiprojektinsa Squarella oli vuonna 1996 ilmestynyt "Super Mario RPG". Vaikka Woolsey oli myös laatinut täyden käännöksen Pohjois-Amerikassa nimellä "Final Fantasy Extreme" julkaistavalle "Final Fantasy V":lle, ei peliä kuitenkaan kelpuutettu amerikkalaisille markkinoille.


title: Ted Woolsey

text: Kun Square alkoi valmistautua PlayStation-debyyttinsä "Final Fantasy VII":n kääntämistä varten, yhtiön päämaja siirrettiin Los Angelesiin, jonne myös Woolsey muutti perheineen. Pian Woolsey alkoi kuitenkin ikävöidä aiempaa kotikaupunkiaan, ja Redmondiin palatessaan hän perusti Big Rain -pelitalon, jonka Crave Entertainment osti vuonna 1997. Craveyardiksi uudelleen nimetty Big Rain lopetti toimintansa pari vuotta myöhemmin, ja oli sitä ennen ehtinyt kehittää ja julkaista "Shadow Madness" -pelin. Vuonna 2000 Woolsey siirtyi tietokoneohjelmiin erikoistuneeseen RealNetworksiin.


title: Varma Lahtinen

text: Varma Agnes Lahtinen (24. joulukuuta 1894 Multia – 14. heinäkuuta 1976) oli suomalainen näyttelijä. Hän esiintyi noin 80 suomalaisessa elokuvassa vuosina 1937–1970. Lahtinen näytteli muun muassa kuudessa Pekka Puupää -elokuvassa.


title: Luhtalemmikki

text: Luhtalemmikki eli suolemmikki ("Myosotis scorpioides") on Suomen yhdeksästä luonnonvaraisesta lemmikkilajista suurikukkaisin, siinä missä peltolemmikki ("Myosotis arvensis") on yleisin. Luhtalemmikkiä muistuttaa hyvin samannäköinen, mutta harvinainen pohjanluhtalemmikki ("Myosotis nemorosa"). Luhtalemmikki on monivuotinen.


title: Luhtalemmikki

text: Luhtalemmikkiä kasvaa luonnonvaraisena Euraasiassa; etelämpänä se on vuoristoniittyjen kasvi. Suomessa luhtalemmikkiä tavataan etelässä yleisenä ja pohjoisessa harvinaisempana. Pohjoisimmasta Suomesta se puuttuu kokonaan.


title: Luhtalemmikki

text:
Luhtalemmikki on tyypillinen jokien ja järvien sekä rantaluhtien kasvi. Se viihtyy myös lähteiköissä ja märissä korpipainanteissa. Kauniin sininen lemmikki vaatii kosteaa tai märkää ja ravinteikasta maata. Luhtalemmikkejä on siirrelty alkuperäisiltä kasvupaikoilta talojen ja kesämökkien pihapiireihin. Niitä on myös kasvatettu koristekasveiksi puutarhoihin.
Luhtalemmikin kukinto on tavallisesti sininen, mutta myös valkoinen tai violetti. Kukat aukeavat kesä-heinäkuun vaihteessa ja kukinta kestää aina elokuulle saakka. Terälehtiä on viisi.


title: Luhtalemmikki

text: Varsi on kalju ja ylöspäin myötäkarvainen. Kasvin pituus on 15-50 senttimetriä.


title: Luhtalemmikki

text: Luhtalemmikin tieteellinen nimi on Myosotis scorpioides, joka tarkoittaa skorpionimaista hiirenkorvaa. Ruotsiksi luhtalemmikin nimi on Förgätmigej, älä unohda minua. 1600-luvulla luhtalemmikistä on käytetty ruotsissa nimeä skorpionört, skorpioniyrtti.


title: Ben Foster

text: Benjamin Anthony "Ben" Foster (s. 3. huhtikuuta 1983 Leamington Spa, Englanti) on englantilainen jalkapallomaalivahti. Hän edustaa Englannin Valioliigassa pelaavaa West Bromwich Albionia.


title: Ben Foster

text: Fosterin ollessa 16-vuotias hän toimi tiskaajana ja kokkina. Ennen siirtymistään 2001 Stoke Cityyn hän pelasi Racing Club Warwickissa kaverinsa pyynnöstä, koska seurassa ei ollut maalivahtia. Stoke-vuosinaan hän oli lainalla Tiverton Townissa, Bristol Cityssä, Stafford Rangersissa, Kidderminster Harriersissa ja Wrexhamissa. Stoken edustusjoukkueessa hän ei pelannut yhtään ottelua. Vuonna 2005 Sir Alex Ferguson oli katsomassa Wrexhamin ottelua voittoisassa LDV Vans Trophyn finaalissa, koska seuran riveissä pelasi Sir Alexin poika Darren. Tässä pelissä Sir Alex huomasi lupaavan Fosterin, ja seuraaviin Wrexhamin peleihin Ferguson lähetti kykyjenetsijät seuraamaan Fosterin otteita. Kykyjenetsijät vakuuttuivat Fosterin taidoista ja pian Foster siirtyi Manchester Unitediin alustavasti yhdellä miljoonalla punnalla.


title: Ben Foster

text: Foster lähetettiin lainalle Watfordiin, jossa hän auttoi joukkueen nousemaan Valioliigaan. Seuraavaksi kaudeksikin ManU lähetti hänet lainalle Watfordiin, kun seura hankki puolalaisen Tomasz Kuszczakin. Samaan aikaan Englannin maajoukkueen päävalmentaja Steve McClaren valitsi Fosterin maajoukkueeseen ja 7. helmikuuta 2007 hän teki debyyttinsä ottelussa Espanjaa vastaan.


title: Ben Foster

text: 17. maaliskuuta Fosterin ura otti pelillisen pohjakosketuksen: Tottenhamin maalivahdin, Paul Robinsonin, omalta kenttäpuoliskolta lähettämä vapaapotku pomppasi Fosterin yli maaliin. Tilanne oli siinäkin mielessä mielenkiintoinen, että nimenomaan Robinson oli sillä hetkellä Englannin maajoukkueessa ykkösmaalivahtina, takanaan Foster.


title: Ben Foster

text: Foster ei ole urallaan säästynyt myöskään loukkaantumisilta. Kesällä 2003 hän loukkasi polvensa pelatessaan tennistä, ja kärsi samasta polven ristisidevammasta uudelleen kesällä 2007.


title: Ben Foster

text: Foster debytoi Manchester Unitedin maalilla 15. maaliskuuta 2008 Valioliiga-ottelussa Derbyä vastaan. Foster piti maalinsa puhtaana ja United voitti vieraskentällä sarjajumbon Cristiano Ronaldon maalilla 1–0. Maalivahti oli palannut kentille polvivammansa jälkeen vain viikkoa aiemmin reserviottelussa, mutta Edwin van der Sarin loukkaannuttua ja kakkosmaalivahti Tomasz Kuszczakin oltua pelikiellossa Foster pääsi maalin suulle.


title: Ben Foster

text: United voitti Englannin liigacupin mestaruuden 2009, ja Foster pelasi kolme ottelua mukaan lukien loppuottelun Tottenhamia vastaan, jossa hän torjui rangaistuspotkukilpailussa Jamie O'Haran potkun Unitedin voittaessa 4–1.


title: Ben Foster

text: Maaliskuussa 2009 Foster kutsuttiin Englannin jalkapallomaajoukkueen mukaan. Hän pääsi tuolloin pelaamaan uransa toisen A-maaottelun Slovakiaa vastaan. Saman vuoden lokakuussa hän pelasi toistaiseksi ainoan arvokilpailujen karsintaottelunsa Englannin voittaessa Valko-Venäjän 3–0.


title: Ben Foster

text: Kaudella 2009–2010 Foster pelasi yhden ottelun Unitedin matkalla liigacupin mestariksi. Hän pelasi Unitedissa kaikkiaan 12 valioliigaottelua, niistä yhdeksän kaudella 2009–2010. Mestarien liigassa hän pelasi United-vuosinaan kolme ottelua.


title: Ben Foster

text: Toukokuussa 2010 Foster siirtyi Birmingham Cityyn. Tulokaskaudellaan hän voitti jälleen liigacupin mestaruuden. Hän pelasi neljä viimeistä ottelua, mukaan lukien 2–1-voittoon päättynyt loppuottelu Arsenalia vastaan. Valioliigassa hän pelasi kauden aikana täydet minuutit lukuun ottamatta huhtikuussa 2011 pelattua ottelua Liverpoolia vastaan, jolloin hän joutui loukkaantumisen vuoksi jättämään kentän 40. minuutilla.


title: Ben Foster

text: Birminghamin pudottua Mestaruussarjaan keväällä 2011 Foster pelasi seuraavan kauden lainalla Valioliigan West Bromwichissa. Hän pelasi kauden aikana 37 pääsarjaottelua. Hän siirtyi West Bromwichiin pysyvästi 4,25 miljoonan punnan siirtosummalla kesällä 2012.


title: Ben Foster

text: Foster kuului Englannin joukkueeseen MM-kilpailuissa 2014 ja pelasi 0–0-tasapeliin päättyneen ottelun Costa Ricaa vastaan. Se on toistaiseksi hänen ainoa ottelunsa arvokilpailujen lopputurnauksessa ja myös viimeisin hänen kaikkiaan kahdeksasta maaottelustaan. Maajoukkueen ringissä hän on viimeksi ollut saman vuoden marraskuussa.


title: Ben Foster

text: Foster pelasi West Bromwichissa neljän ensimmäisen kautensa aikana yhteensä 97 valioliigaottelua. Hän oli kentiltä pois nilkkavamman vuoksi lähes neljä kuukautta syksyllä 2013 ja polven eturistisidevamman vuoksi maaliskuulta 2015 tammikuulle 2016.


title: Ben Foster

text: Entinen Watfordin manageri Adrian Boothroyd sanoi aikanaan Fosterista: "Hän on parempi kuin Manchester Unitedin nykyinen maalivahti Edwin van der Sar ja hänestä tulee maailman paras maalivahti". Unitedin entinen manageri Sir Alex Ferguson taas sanoi Fosterin olevan Englannin paras nuori maalivahti.


title: Death Metal Finland

text: Death Metal Finland on Sotajumalan esikoisalbumi, joka julkaistiin 27. syyskuuta 2004. Albumin sanoitukset käsittelevät yhtyeelle tyypillisesti sotaa.


title: Death Metal Finland

text: Albumin kahden levyn uusintapainos julkaistiin 20. helmikuuta 2008. Toinen levy sisältää yhtyeen aiemmin singleillä, split-albumeilla sekä EP-levyillä julkaistuja kappaleita.


title: Huutolaisuus

text: Huutolaisuus oli Suomessa ja Ruotsissa 1800-luvun alusta 1900-luvun alkuvuosikymmenille saakka voimassa ollut järjestelmä, jossa kunta luovutti huutokauppaa muistuttavassa tilaisuudessa elatusta vailla olleen lapsen tämän ylläpidosta vähiten rahaa vaatineelle perheelle tai henkilölle. Lasten lisäksi saatettiin myydä myös vanhuksia, sairaita tai vammaisia.


title: Huutolaisuus

text: Huutokauppa järjestettiin perinteisesti viattomien lasten päivänä 28. joulukuuta. Järjestelmä oli Suomessa yleinen varsinkin 1800-luvun lopulla ja 1900-luvun alkuvuosina, kunnes se lopetettiin virallisesti vuonna 1923 voimaan tulleen köyhäinhoitolain myötä. Tästä huolimatta viranomaiset järjestivät huutokauppoja vielä 1930-luvulla, koska lain valvonta oli lähes olematonta. Viimeinen varmuudella pidetty huutokauppa järjestettiin Suomessa vuonna 1935. Varsinaisten huutokauppojen vähitellen loputtua, jatkettiin lasten sijoittamista perheisiin rahaa vastaan kuitenkin vielä 1940-luvullakin. Ruotsissa huutolaisuus kiellettiin vuonna 1918. Huutolaisten asemaan oli jo aikaisemminkin pyritty saamaan parannuksia. Esimerkiksi Vanajan kunnassa valtiopäivämies Juhana Idänpään-Heikkilä vaati kansakoulun perustamisen yhteydessä vuonna 1865, että myös huutolaislasten tulisi käydä kansakoulua ja isäntien pitää huoli heidän koulunkäynnistään.


title: Huutolaisuus

text: Pienen korvauksen ja puutteellisen valvonnan vuoksi huutolaisen ylläpito oli usein huonoa ja hänellä saatettiin teettää paljon töitä. Erityisesti maaseudulla he joutuivat raatamaan talon töissä orjuuden kaltaisissa olosuhteissa ja usein huutolaislapsia myös kohdeltiin erittäin julmasti ja pahoinpideltiin.


title: Phil Bardsley

text: Phillip "Phil" Anthony Bardsley (s. 28. kesäkuuta 1985 Salford, Suur-Manchester, Englanti) on englantilainen jalkapalloilija, joka edustaa Englannin Valioliigassa pelaavaa Burnleytä. Pelipaikaltaan 180-senttimetrinen Bardsley on oikea laitapuolustaja.


title: Phil Bardsley

text: Vuodesta 2003 lähtien Manchester Unitedia edustanut Bardsley on pelannut urallaan lainasopimuksella Royal Antwerpissa, Burnleyssa, Rangersissa ja Aston Villassa.


title: Phil Bardsley

text: 22. tammikuuta 2008 Manchester United myi Bardsleyn Sunderlandiin. Bardsley teki seuran kanssa kolmen ja puolen vuoden sopimuksen. Siirtosumma voi nousta lopulta kahteen miljoonaan puntaan.


title: Numazu

text: Numazu () on Japanin kaupunki Honshūn saarella Chūbun tai Tōkain alueella Shizuokan prefektuurissa. Se sijaitsee prefektuurin itäosassa Tyynenmeren Suruganlahden pohjukassa Fujivuoren eteläpuolella Izun niemimaan luoteiskulmassa. Kanojoki laskee Numazussa Suruganlahteen. Kaupungissa on 197 910 asukasta (vuonna 2017) ja sen pinta-ala on 186,96 neliökilometriä. Numazu on nimitetty yhdeksi Japanin erityiskaupungeista.


title: Numazu

text: Numazu sai kaupunkioikeudet vuonna 1923, kolmantena Shizuokan prefektuurissa. Myöhemmin se on laajentunut kuntaliitosten kautta. Se on paikallinen talous- ja teollisuuskeskus, jonka elinkeinoihin kuuluvat myös kalastus sekä muun muassa teen ja "mikan"-mandariinien viljely. Kaupunkia palvelevat JR Higashi-Nihonin Tōkaidō-päälinja ja Gotenba-linja. Luotijunayhteys Tōkaidō Shinkansen kulkee kaupungin läpi, mutta sillä ei ole Numazussa asemaa.


title: Fuji (kaupunki)

text: Fuji () on Japanin kaupunki Honshūn saarella Chūbun tai Tōkain alueella Shizuokan prefektuurissa. Se sijaitsee prefektuurin itäosassa Tyynenmeren Suruganlahden rannalla Fujivuoren etelä- ja Shizuokan koillispuolella. Kaupungissa on 254 912 asukasta (vuonna 2017) ja sen pinta-ala on 244,95 neliökilometriä. Fuji on nimitetty yhdeksi Japanin erityiskaupungeista.


title: Fuji (kaupunki)

text: Fuji on Shizuokan prefektuurin itäisten osien teollinen keskus, ja siellä on runsaasti etenkin paperiteollisuutta. Kaupunkia palvelevat luotijunayhteys Tōkaidō Shinkansen, JR Higashi-Nihonin Tōkaidō-päälinja ja Minobu-linja sekä Gakunan-rautateiden Gakunan-linja.


title: Gerard Piqué

text: Gerard Piqué Bernabeu (s. 2. helmikuuta 1987 Barcelona, Barcelonan maakunta, Espanja) on espanjalainen jalkapalloilija, pelipaikaltaan puolustaja. Hän edustaa Espanjan pääsarjassa Primera Divisiónissa pelaavaa FC Barcelonaa, mutta lopetti maajoukkueuransa kesällä 2018.


title: Gerard Piqué

text: Piqué on Barcelonan kasvatti, mutta pääsarjauransa ensimmäiset vuodet hän vietti Englannin Valioliigan Manchester Unitedissa, jonne hän siirtyi 1. heinäkuuta 2004. Debyyttinsä Unitedin paidassa hän teki 26. lokakuuta 2004 liigacupin ottelussa Crewe Alexandraa vastaan. Kauden 2006–2007 Piqué vietti lainasopimuksella kotimaansa Real Zaragozassa, jossa hän teki kaksi maalia 22 liigaottelussa. Kolmen Manchesterissa pelaamansa kauden aikana hän esiintyi Valioliigassa 12 ottelussa.


title: Gerard Piqué

text: Kesällä 2008 Piqué palasi takaisin kasvattajaseuraansa Barcelonaan nelivuotisella sopimuksella. Piqué teki uuden sopimuksen FC Barcelonan kanssa, joka kestää vuoteen 2015. Piquén buy-out clause nousi 50 miljoonasta eurosta 200 miljoonaan euroon. Vuonna 2014 Piqué teki Barcelonan kanssa jatkosopimuksen, joka ulottuu vuoteen 2019.


title: Gerard Piqué

text: Piqué on ollut FIFAn tähdistökentässä mukana vuosina 2010, 2011 sekä 2012. FIFAn kultaisen pallon äänestyksessä hän on ollut vuosina 2011 ja 2012. Vuonna 2011 hän sijoittui sijalle 23. Vuonna 2012 Espanja voitti EM-kisat ja Piqué sijoittui sijalle 21.


title: Gerard Piqué

text: Piqué on edustanut Espanjaa maajoukkuetasolla useissa juniori-ikäluokissa. Vuonna 2006 hän oli voittamassa alle 19-vuotiaiden Euroopan-mestaruutta. Ensiesiintymisensä Espanjan A-maajoukkueessa hän teki 11. helmikuuta 2009 ystävyysottelussa Englantia vastaan. Vuonna 2010 hän oli voittamassa maailmanmestaruutta. Euroopan mestaruuden Piqué voitti vuonna 2012. Hän lopetti maajoukkueuransa kesällä 2018 tehtyään 102:ssa ottelussa 5 maalia.


title: Gerard Piqué

text: Pique seurustelee laulaja Shakiran kanssa. Parin ensimmäinen poika Milan Piqué Mebarak syntyi 2013 ja toinen poika Sasha Piqué Mebarak 2015. Pique on tukenut Katalonian itsenäistymishanketta.


title: Ylivallin rautatieasema

text: Ylivallin rautatieasema (, ratakm 301,8) on rautatieliikennepaikka rataosalla . Liikennepaikka sijaitsee Kurikan kunnan Ylivallin kylässä entisen Jalasjärven kunnan alueella, noin 115 kilometrin päässä Tampereen asemalta ja noin 45 kilometrin päässä Seinäjoen asemalta. Sitä hyödyntää muun muassa turvetuotanto. Liikennepaikkaa on käytetty myös puutavaran lastaukseen.


title: Ylivallin rautatieasema

text: Liikennepaikka on rakennettu junien kohtaamisia sekä turpeen kuormausta varten. Varsinaista asemarakennusta liikennepaikalla ei ole, ainoastaan pieni laitetila.


title: Wakayama

text: Wakayama () on Wakayaman prefektuurin pääkaupunki Kansain alueella Japanissa. Kaupunki perustettiin 1. huhtikuuta 1889. Sen pinta-ala on 209,23 km², väkiluku on 364 988 (vuonna 2014) ja väestötiheys 1 744 asukasta neliökilometrillä. Wakayama on valittu yhdeksi Japanin ydinkaupungeista.


title: Wakayama

text: Kaupungin nähtävyyksiin kuuluu esimerkiksi kaupungin keskustassa sijaitseva Wakayaman linna. Kaupungissa on ollut paljon muun muassa terästeollisuutta ja sen talous on kärsinyt huomattavasti suuren osan terästeollisuudesta siirryttyä Kiinaan.


title: Sole Agency and Representation

text: Sole Agency And Representation on The Javelins-yhtyeen vuonna 1994 levyttämä albumi.


title: Donald Howard Menzel

text: Donald Howard Menzel (11. huhtikuuta 1901 – 14. joulukuuta 1976) oli yhdysvaltalainen tähtitieteilijä ja astrofyysikko, sekä myös johtava ufoja koskevien väitteiden epäilijä, ufoskeptikko eli "debunker" 1960-luvulla.


title: Donald Howard Menzel

text: Menzel valmistui 1921 maisteriksi Denverin yliopistosta ja astrofysiikan tohtoriksi 1924 Princetonin yliopistosta. Menzel työskenteli Lickin observatoriossa 1926–1932. Sitten hän siirtyi Harvardin yliopiston tähtitieteen dosentiksi (1932–1935) ja edelleen astrofysiikan apulaisprofessoriksi (1935–1938). Menzel havaitsi 1933 J. C. Boycen kanssa, että Auringon koronasta löytyy happea.


title: Donald Howard Menzel

text: Astrofysiikan professoriksi Menzel tuli vuonna 1938. Hän oli professorina Harvardissa vuoteen 1971 asti. Menzel teki Winfield W. Salisburyn kanssa 1941 ensimmäisiä laskelmia, jotka johtivat 1946 ensimmäiseen radiokontaktiin Kuuhun.


title: Jalmari Torikka

text: Jalmari Torikka (14. joulukuuta 1931 Viipuri – 25. helmikuuta 2013 Helsinki) oli pääkaupunkiseudulla vaikuttanut toimittaja ja kansanedustaja. Torikka oli kokoomuksen kansanedustajana vuosina 1977–1983. Hän tuli edustajaksi Markku Salosen tilalle 1977. Eduskuntakausi jäi lyhyeksi, mutta sen aikana hän loi laajan suhdeverkoston eri puolueiden poliitikkoihin.


title: Jalmari Torikka

text: Torikka suoritti sanomalehtitutkinnon Yhteiskunnallisessa korkeakoulussa 1950. Vuodesta 1952 hän oli Helsingin Sanomien urheilutoimittaja. Lyhyeksi jääneen PYP-pankin lehdistöpäällikkövaiheen jälkeen Torikka toimi kotvan aikaa Ilta-Sanomien toimittajana. Seuraavaksi hän oli tiedotuspäällikkönä ensin Rauma-Repolassa ja sitten YIT:ssä 1964–1969, mutta houkuteltiin takaisin lehtityöhön Viikkosanomiin, jonka päätoimittajana hän toimi lehden kuvajournalistisen kultakauden ajan. Viikkosanomat lakkautettiin 1975. Sen jälkeen hän siirtyi Paraisten kalkin viestintäjohtajaksi, ja vapaaksi toimittajaksi vuodesta 1977 alkaen. Eduskuntakauden jälkeen Torikka työskenteli toimittajana Uudessa Suomessa ja Iltalehdessä. Vielä eläkeikäisenä hän harrasteli alaa Iltalehden poliittisena pakinoitsijana.


title: Jalmari Torikka

text: Nuoruudessaan Jalmari Torikka oli maajoukkuevesipalloilija, ja työyhteisöissäkin hän oli joukkuepelaaja. Torikka vaihtoi sujuvasti roolia esimiehestä rivitoimittajaksi. Hän toimi myös tulisieluisesti Iltalehden pääluottamusmiehenä lehden saneerausvuosina.


title: Haittavero

text: Haittavero eli Pigoun vero kehittäjänsä Arthur Pigoun mukaan on markkinatoiminnan aiheuttaman ulkoishaitan vähentämiseksi asetettu vero. Ulkoishaitat kohdistuvat usein ympäristöön tai terveyteen. Haittavero voidaan esimerkiksi asettaa saastuttavalle tuotannolle, jotta tuottajalla olisi kannuste vähentää saastuttamista ja kuluttajalla välttää haittaa aiheuttavien tuotteiden ostamista.


title: Haittavero

text: Jos haittavero on alempi kuin toiminnasta ulkopuolisille aiheutuva haitta (esimerkiksi saasteiden terveysvaikutukset), se johtaa liialliseen haitalliseen toimintaan; jos korkeampi, liian vähäiseen tuotantoon. Veron tuotosta saadaan myös varoja saasteiden haittojen korjaamiseen.


title: Haittavero

text: Suomessa haittaveroa peritään tupakka-, alkoholi- ja polttoaineveroina. Muita esimerkkejä haittaveroista ovat ajoneuvon hiilidioksidipäästöjen määrään sidottu ajoneuvovero (niin sanottu käyttömaksu) sekä lentoliikenteen meluverot.


title: Haittavero

text: Pareto-optimaalinen haittavero on yhtä suuri kuin verotettavan ulkoishaitan aiheuttama marginaalisen sosiaalisen vahingon arvo. Jos tuo arvo vaihtelee haitan aiheuttajasta toiseen, kuten usein on, täytyy optimaalisen veroasteenkin vaihdella. Käykö yksi veroaste vai tarvitaanko usein riippuu haitan luonteesta. Täydellisesti sekoittuvat haitat, esimerkiksi kasvihuoneilmiötä voimistava ilmakehän hiilidioksidi, voidaan verottaa pareto-optimaalisesti yhdellä veroasteella. Jos täydellistä sekoittumista ei tapahdu, esimerkiksi paikallisena laskeumana vahinkoa aiheuttavien saasteiden tapauksessa, optimaalinen verotus tapahtuisi saastuttajan mukaan vaihtelevalla veroasteella.


title: Haittavero

text: Hallinto voi puuttua haittaa aiheuttavaan toimintaan suoraan säätelemällä. Tällöin hallinto päättää, mikä on sallittu määrä saastuttamista tai muuta haittaa aiheuttavaa toimintaa. Monissa tilanteissa suora säätely voi kuitenkin aiheuttaa suuremmat yhteiskunnalliset kustannukset, koska veron avulla hyödynnetään markkinamekanismia toiminnan sopeuttamisessa. Suora säätely voi esimerkiksi reagoida ympäristön muutoksiin hitaasti. Lisäksi haittaveron ansiosta syntyy kannustin vähentää saastuttamista aina kun taas suoraan säädellyn saastemäärän alitukseen ei ole kannustinta.


title: Haittavero

text: Päästökauppa tarkoittaa myytäviä päästökiintiöitä. Se eroaa haittaveroista siinä, että julkinen valta ei päätä päästöjen hintaa vaan sallitun päästömäärän. Päästökiintiöitä saa kaupata muille, mikä haittaverojen tavoin ohjaa päästöt siihen tuotantoon ja toimintaan, jossa niistä on vähiten haittaa. Jos markkinatoimijoilla on käytettävissään kaikki olennainen informaatio, Pigoun veron ja päästöoikeuksien markkinahinta muodostuvat yhtä suuriksi. Ulkoisvaikutusten osalta järjestelmät ovat ekvivalentit. Ero on siinä, että jos päästöoikeudet on jaettu ilmaiseksi, niistä saa rahallista hyötyä niitä myyneet yritykset. Vero puolestaan menee yhteiskunnalle ja muiden verojen alentamiseen jos budjetti oletetaan vakioksi.


title: Wiipurilainen Osakunta

text: Wiipurilainen Osakunta (WiO) on vuonna 1653 perustettu Helsingin yliopistossa toimiva osakunta. WiO on suomenkielisistä osakunnista vanhin. Nimestään poiketen osakunnan kanta-alueena on Etelä-Karjalan maakunta.


title: Wiipurilainen Osakunta

text: Wiipurilaisen Osakunnan perustamisvuodeksi katsotaan 1653 jolloin professori Martin Stodius nimitettiin inspehtoriksi valvomaan ylioppilaiden käytöstä Turun akatemiassa. Valvottavanaan hänellä oli Wiburgenses, jolla nimellä kaikkia itäsuomalaisia opiskelijoita pitkään kutsuttiin.


title: Wiipurilainen Osakunta

text: Osakuntaa ei haitannut se, että suuri osa sen kanta-alueesta kuului Vanhaan Suomeen, alueeseen, joka oli Uudenkaupungin ja Turun rauhoissa luovutettu Venäjälle. Vuoden 1812 alussa Vanha Suomi yhdistettiin Suomen suuriruhtinaskunnan kanssa. Tämän vuoksi osakunnan vuosijuhlapäiväksi valittiin 5. maaliskuuta. Vuonna 1819 osakunnan alueeseen liitettiin Viipurin läänin ohella suuri osa Savoa ja Pohjois-Karjalaa. Osakuntaan liittyivät myös kotipaikkansa perusteella inkeriläiset ja muut Venäjältä tai Baltiasta kotoisin olevat ylioppilaat.


title: Wiipurilainen Osakunta

text: Yliopiston siirryttyä Helsinkiin päätettiin suurimmat osakunnat jakaa pienemmiksi, jotta ylioppilaiden valvonta helpottuisi. Niinpä vuonna 1833 Wiipurilaisesta Osakunnasta erotettiin Savo-Karjalainen osakunta. Myöhemmin osakunnasta erosivat ruotsinkieliset ylioppilaat muodostaen Östra Finlands nationin ja kymenlaaksolaiset muodostaen Kymenlaakson osakunnan. Suurin kanta-alueen pienennys tapahtui kuitenkin Suomen luovutettua alueita Neuvostoliitolle. Tämän johdosta osakuntaan liittyvät ylioppilaat ovat nykyisin kotoisin pääasiallisesti nykyisestä Etelä-Karjalasta Lappeenrannasta Parikkalaan sekä siirtokarjalaisten jälkeläisiä ympäri Suomea.


title: Wiipurilainen Osakunta

text: Osakuntalaitos hajotettiin valtiolle vaarallisena vuonna 1853. Wiipurilainen osakunta jatkoi kuitenkin toimintaansa epävirallisena toveripiirinä vuoteen 1868 asti, jolloin osakuntatoiminta jälleen laillistettiin. Vuonna 1850 ideoidun Viipurin pamauksen muiston juhlimisen traditio kehittyi juuri epävirallisena kautena. Nykyään Viipurin pamausta juhlitaan osakunnassa vuosijuhlan rinnalla.


title: Wiipurilainen Osakunta

text: 1900-luvulla Wiipurilainen osakunta kunnostautui kotiseudun tutkimustyössä. Osakuntalaiset kuuluivat aktiivisesti Akateemiseen Karjala-Seuraan. Osakunnan kuoro, Wiipurilaisen Osakunnan Laulajat, perustettiin vuonna 1930.


title: Wiipurilainen Osakunta

text: Osakunta kokoontui alun perin yliopistolla tai inspehtorin kotona, mutta jo Turun aikoihin osakunnalla tiedetään olleen huoneisto, sillä osakunnalla oli jo tuolloin kirjasto. Helsingissä osakunta sai käyttöönsä tai vuokrasi huoneistoja Ylioppilastalon valmistumiseen saakka. Vuonna 1911 osakunta muutti Uuteen ylioppilastaloon. Vuodesta 1972 Wiipurilainen Osakunta on toiminut Liisankadulla Helsingin Kruununhaassa samoissa tiloissa Karjalaisen Osakunnan ja Kymenlaakson Osakunnan kanssa Karjalaisten talossa. Osakunnat pystyvät nykyisin käyttämään tilojaan vain rajoitetusti naapurien valitusten vuoksi. Helsingin yliopiston ylioppilaskunta päätti maaliskuussa 2006 siirtää Liisankadun osakunnat 210 m²:n tiloihin Domus Gaudiumiin joka valmistui vuoden 2008 lopulla Leppäsuolle Etu-Töölöön.


title: Wiipurilainen Osakunta

text:
Wiipurilaisen Osakunnan inspehtorina toimi vuodesta 1994 vuoteen 2010 professori Vesa Majamaa.
Vuonna 2010 inspehtorina aloitti professori Jukka Kola. Hänen siirryttyään Helsingin yliopiston rehtorin tehtäviin inspehtoriksi tuli professori Markku Löytönen.


title: Wiipurilainen Osakunta

text: Osakunnan täysjäseniksi voivat liittyä Helsingin yliopistossa opiskelevat henkilöt. Muissa Helsingin seudun korkeakouluissa tai ammattikorkeakouluissa opiskelevat henkilöt voivat liittyä osakunnan ulkojäseniksi. Liittyminen ei edellytä kotiseututaustaa osakunnan kanta-alueella mutta usealla taustaa on. Osakunnan nauhan värit ovat puna-kelta-sininen. Jäseniä WiOlla on noin 190.


title: Wiipurilainen Osakunta

text: Wiipurilaisen Osakunnan tarkoituksena on yhdistää eteläkarjalaiset ja siirtokarjalaista sukujuurta olevat ylioppilaat sekä vaalia karjalaista kulttuuria ja vanhan äitikaupunkinsa Viipurin henkeä. Osakunta pyrkii herättämään osakuntalaisissa kiinnostusta maakunnallisiin, yhteiskunnallisiin ja kansainvälisiin asioihin, edistämään jäsentensä monipuolista, viihtyisää ja kehittävää harrastustoimintaa sekä parantamaan heidän sosiaalisia olojaan.


title: Wiipurilainen Osakunta

text:
Osakuntalehti Willi ilmestyy neljä kertaa vuodessa. Lisäksi julkaistaan fuksi- ja abi-erikoisnumerot. Lehden painos on noin 300.
Wiipurilaisen Osakunnan kotisivut


title: Patruunavyö

text: Patruunavyö on konekivääreissä, kranaattikonekivääreissä ja konetykeissä patruunoiden syöttämiseen käytetty metallisista vyölenkeistä koostuva vyö, jonka jokaisessa vyölenkissä on yksi patruuna. Aseen syöttökoneisto vetää vyötä ammuttaessa automaattisesti aseen sisälle, jolloin aseen sulkukoneisto irrottaa patruunan vyöstä, ja patruuna siirtyy konekivääreissä patruunapesään ja konetykeissä patruunapesää vastaavaan panoskammioon. Patruunavyö voi olla joko katkeava- tai kiinteälenkkinen. Aiemmin konekivääreissä on käytetty myös kankaisia patruunavöitä.


title: Patruunavyö

text: Katkevalenkkinen patruunavyö ei pysy koossa ilman patruunoita ja on yleensä jo tehtaalla ladattu. Kiinteälenkkinen patruunavyö tulee tyhjentyessään ulos ehjänä, mutta katkevalenkkinen vyö katkeaa patruunan poistuttua siitä. Joitakin kiinteälenkkisiä patruunavöitä voidaan pidentää liittämällä vöitä toisiinsa. Liitos voi toimia samalla periaatteella kuin katkeava vyölenkki. Tällöin toisiinsa liitetyt vyöt irtoavat toisistaan patruunan poistuttua liitoskohdassa olevasta vyölenkistä.


title: Patruunavyö

text: Patruunoiden määrä patruunavöissä vaihtelee huomattavasti asetyypistä ja vyöstä riippuen. Kevyiden konekiväärien patruunavöissä on tavallisesti 100–200 patruunaa. Kranaattikonekivääreiden patruunavöissä ei yleensä ole yli 50:tä laukausta, kun taas ajoneuvoasenteisissa konekivääreissä ja konetykeissä saattaa olla usean sadan tai jopa yli tuhannen patruunan vöitä.


title: Patruunavyö

text: Patruunavyö on myös metsästäjän vyötäröllään pitämä, kankainen, nahkainen tai keinomateriaalista tehty vyö jossa pidetään lisäpatruunoita. Patruunavyöstä patruunat siirretään käsin aseeseen. Patruunavyö mahdollistaa erilaisten patruunoiden kantamisen metsästystilanteessa siten että ne ovat helposti saatavilla.


title: Kivijärvi (Oulu)

text: Kivijärvi, usein myös Pieni Kivijärvi, on Oulujoen vesistöön kuuluva järvi Vepsän kaupunginosassa Oulussa Pohjois-Pohjanmaalla.


title: Kivijärvi (Oulu)

text: Järvi sijaitsee noin 14 kilometrin päässä Vepsän kylältä etelään, josta sinne on metsäautotieyhteys. Valmistuessaan 1952 tie oli maakunnan ensimmäinen. Metsäautotie ylittää sekä Sanginjoen että Koivujoen, joka on edellisen pieni sivujoki. Kivijärven kinttupolku johtaa Isolle Kivijärvelle Utajärveltä päin Oulujoen pohjoispuolta kulkevalta yhdystieltä 8300. Iso Kivijärvi Utajärven puolella on vain parin kilometrin päässä itään, mutta sinne ei ole Pieneltä Kivijärveltä suoraa tieyhteyttä.


title: Kivijärvi (Oulu)

text: Pientä Kivijärveä ympäröivät itä-, pohjois- ja länsipuolella korkeat kankaat, eteläranta on suomaastoa. Järven ympäri johtaa metsätie ja etelärantaa seurailevat polut ja pitkospuut. Vakituinen asutus järven rannalla on muuttunut kesä-asunnoiksi. Järven pohjoisrannalle on rakennettu Kivijärven Porokämppä, joka tarjoaa ruoka,- sauna,- ja majoituspalveluja.


title: Lontoon autopommit 2007

text: Lontoon keskustasta löydettiin 29. kesäkuuta 2007 kaksi autopommia. Ensimmäinen räjähteillä lastattu auto löytyi läheltä Tiger Tiger -yökerhoa Haymarket-kadulta varhain aamuyöllä. Toinen autoista löytyi alkujaan vain muutamia tunteja myöhemmin läheltä Trafalgar Squarea Cockspur Streetilta, mutta se hinattiin toisaalle, sillä se oli väärin pysäköity. Räjähteet purettiin ja tehtiin vaarattomiksi. Autopommi-iskut epäonnistuivat ja kukaan ei loukkaantunut. Kumpikin autoista oli lastattu bensiinillä, nauloilla ja kaasusäiliöillä. Scotland Yardin mukaan löytyneillä autopommeilla on selvä yhteys keskenään.


title: Lontoon autopommit 2007

text: Seuraavana päivänä 30. kesäkuuta 2007 tapahtui autopommihyökkäys Glasgow'n kansainväliselle lentoasemalle.


title: Lontoon autopommit 2007

text: Kahdeksan ihmistä on pidätetty epäiltynä iskuista. Seitsemän uskotaan olevan lääkäreitä tai lääketieteen opiskelijoita ja yksi on entinen laboratorioteknikko. Kaikilla pidätetyistä on yhteyksiä Britannian julkiseen terveydenhuoltoon NHS:ään.


title: Lontoon autopommit 2007

text: Ajoneuvon sisällä kerrotaan olleen 60 litraa bensiiniä, kaasusäiliöitä ja nauloja.


title: Lontoon autopommit 2007

text: Toinen kotikutoinen pommiviritelmä löydettiin sinisestä Mercedes-Benz 280E -autosta. Viranomaiset uskovat, että auto pysäköitiin samoihin aikoihin kuin ensimmäinenkin. Auto oli väärin pysäköitynä Cockspur Streetilla ja se sai pysäköintisakon 02:30. Noin kello 03:30 auto kuljetettiin Park Lanen autovarikolle. Henkilökunta hälytti myöhemmin viranomaiset paikalle kuultuaan ensimmäisestä autopommista ja haistettuaan bensiinin käryn hinatusta autosta.


title: Rantametsä

text: Rantametsä on vesistön, etenkin joen tai puron rantaviivan läheisyydessä kasvava metsävyöhyke. Se poikkeaa elinympäristönä läheisestä ylängöstä, koska kosteutta on enemmän ja tulvavesi huuhtelee maaperää säännöllisesti. Kasvi- ja eläinlajit ovat sopeuteuneet tähän. Myös lämpötilanvaihtelut pienempiä sekä vuorokauden että vuoden tasolla. Jos joki pysyy avoimena, rantametsän talvet ovat leudompia, kesät aina hiukan viileämpiä kuin ylängöllä, ja samalla tavalla yön ja päivän lämpötilaero on vesistön tasaavan vaikutuksen takia pienempi kuin ylängöllä.


title: Rantametsä

text: Rantametsiä kasvaa luonnostaan jokivarsilla Afrikan ja Amerikan kuivilla alueilla, esimerkiksi preerialla ja savannilla, missä ylängöt ovat liian kuivia metsän kasvua varten.


title: Rantametsä

text:
Varsinkin silloin kun ylängöllä viljellään peltoja, rantametsät ovat tärkeitä suojavyöhykkeitä sekä vesistön että peltoylängön kannalta. Ne vähentävät ravinteiden huuhtoutumista pellolta vesistöön ja estävät siten rehevöitymistä. Toisaalta ne suojaavat peltoja joen tulvimiselta.
Myös Suomessa maanviljelijöitä rohkaistaan jättämään suojavyöhyke jokien varteen. Suojayöhykkeellä ei välttämättä kasva metsää. Sortumaherkillä penkoilla suositellaan kuitenkin kasvatettavaksi puita tai pensaita.


title: Rantametsä

text: Myös silloin kun ylängöllä harjoitetaan metsätaloutta, suositellaan rannan lähituntumassa kasvava metsä jätettäväksi hakkaamatta. Rantametsät ovat tärkeitä paitsi maiseman, myös luonnon monimuotoisuuden takia.


title: Before the Dawn

text: Before the Dawn oli suomalainen melodista death- ja goottimetallivaikutteista musiikkia soittava yhtye. Before the Dawnin johtohahmona toimi nastolalainen laulaja-kitaristi-säveltäjä-sanoittaja Tuomas Saukkonen, joka perusti yhtyeen vuonna 1999.


title: Before the Dawn

text: Before the Dawn sai alkunsa sooloprojektina vuonna 1999. Saukkonen toteutti taiteellisen näkemyksensä, soitti kaikki instrumentit ja hoiti musiikin tuotannon. Vuonna 2000 ilmestynyttä "To Desire" -demoa seurasi saman vuoden syksyllä äänitetty "Gehenna" minialbumi, joka julkaistiin vuonna 2001, johon mennessä Saukkonen oli kiinnittänyt muuta miehistöä yhtyeeseensä mahdollistaakseen keikkailun. Saukkonen pestasi Mika Tantun soittamaan rumpuja, Toni Bromanin bassoa ja Jani Saajanahon toista kitaraa.


title: Before the Dawn

text: "Gehenna-"minialbumin tuomasta hyvästä palautteesta ja yhtyeen aktiivisesta konsertoinnista huolimatta Tanttu jätti Before the Dawnin keskittyäkseen omaan yhtyeeseensä, minkä seurauksena Tantun tilalle liittyi Dani Miettinen. Hieman myöhemmin Saukkonen pestasi Jarkko Männikön kosketinsoittajan rooliin. Loppuvuodesta 2001 Saukkonen yhtyeineen suuntasi studioon äänittämään "Gehennalle" seuraajaa.


title: Before the Dawn

text: Vuonna 2002 seurasi jälleen miehistönvaihdoksia. Saajanaho jäi pois yhtyeestä ja kitaristiksi pestattiin Panu Willman, joka hoiti myös puhtaat lauluosuudet. Samaan aikaan espanjalainen levy-yhtiö Locomotive Music kiinnostui Before the Dawnin uuden omakustanteen sisältämästä materiaalista ja myöhemmin keväällä yhtye solmi levytyssopimuksen espanjalaisen yhtiön kanssa. Nimeä "My Darkness" kantanut minialbumi jäi kuitenkin julkaisematta, mutta samanniminen esikoisalbumi ilmestyi seuraavana vuonna 2003.


title: Before the Dawn

text:
"My Darkness" sai paljon hyvää huomiota osakseen ja toi yhtyeelle lisää konsertteja. Before the Dawn teki muun muassa pienimuotoisen ulkomaankiertueen vuonna 2003. Männikkö korvattiin uudella kosketinsoittajalla ja Mika Ojala liittyi yhtyeeseen juuri ennen kiertuetta. Vuoden vaihduttua yhtyeen oli määrä suunnata studioon äänittämään toista pitkäsoittoa. Uusi albumi sai nimekseen "".
Vuonna 2004 tapahtui jälleen miehistönvaihdoksia. Before the Dawnin toisen pitkäsoiton ilmestyttyä alkuvuodesta alkoivat yhtyeen rivit rakoilla. Jäsenten väliset henkilökemiat, ristiriitaisuudet yhtyeen musiikillisesta linjasta ja tyytymättömyys levy-yhtiöön kärjistyivät Willmanin eroon yhtyeestä syksyllä 2004, jonka seurauksena Before the Dawnin ja Miettisen, Ojalan ja Bromanin tiet erosivat myöhemmin samana vuonna.
Saukkonen käänsi tilanteen edukseen ja päätti palauttaa yhtyeen samaan muotoon kuin oli sen alun perin tarkoittanut. Hän kirjoitti albumillisen uutta materiaalia ja suuntasi studioon äänittämään kolmatta albumia yksin. Kolmas yhtyeen pitkäsoitto, "The Ghost", ilmestyi vuonna 2006. Levyllä debytoi sessiovokalistina Norjasta Suomeen muuttanut Winds-basisti-laulaja Lars Eikind. joka pestattiin myös livekokoonpanoon. Konserttimiehistöön liittyivät myös Aatu Mukka sekä Gloria Morti -kitaristi Juho Räihä.


title: Before the Dawn

text: "The Ghostin" myötä sopimus espanjalaisen Locomotive Musicin kanssa täyttyi ja Saukkonen suuntasi yhtyeensä toisaalle. Suomalainen Stay Heavy Records kiinnostui Before the Dawnista ja Saukkonen solmikin sopimuksen yhtiön kanssa marraskuussa 2006 ja vielä samana vuonna suunnisti neljännen täyspitkän studioalbumin äänityksiin. Hyväksi osoittautunut livemiehistö vakiinnutettiin ja koko nelikon oli määrä soittaa seuraavalla albumilla. Studiossa rumpujen äänityksessä osoittautui kuitenkin ongelmia ja Mukka siirrettiin syrjään tiukan aikataulun vuoksi Saukkosen itse hoitaessa albumin rumpuosuudet. Huhtikuussa 2007 ilmestynyt neljäs albumi, "Deadlight", on yhtyeen menestynein albumi. Se nousi Suomen virallisen albumilistan sijalle 29 sekä singlet "Deadsong" ja "Faithless" singlelistan sijalle 2. "Deadlight"-albumia tukevan kiertueen alkaessa ympyrä sulkeutui ja rumpalin paikalle palasi "My Darkness"- ja "4:17 am" -albumeilla soittanut Dani Miettinen. "Deadlight" julkaistiin myöhemmin samana vuonna myös muualla Euroopassa sekä Japanissa.


title: Before the Dawn

text: Seuraavan albumin ("Soundscape of Silence" 2008) äänityksen jälkeen Miettinen lähti, ja kesällä 2009 Atte Palokangas nousi rumpalin paikalle


title: Before the Dawn

text: "Decade of Darkness" -EP (Stay Heavy Records 2010) nousi Suomen singlelistan ykköspaikalle ja uusi albumi "Deathstar Rising" albumilistan kahdeksanneksi..


title: Before the Dawn

text: Finnish Metal Expossa 2011 palkittiin vuoden 2010 suomalaiset metallimenestyjät Finnish Metal Awards -palkinnoilla. Before the Dawn nousi kolmanneksi vuoden yhtyeen kategorissa ja Tuomas Saukkonen valittiin vuoden soittajaksi.


title: Before the Dawn

text: Lars Eikind ilmoitti Facebook-sivuillansa jättävänsä yhtyeen pitkän harkinnan seurauksena henkilökohtaisista syistä. Myös rumpali Atte Palokangas päätti jättää yhtyeen samaan aikaan.


title: Before the Dawn

text: Vuonna 2012 yhtye julkaisi uudella kokoonpanolla "Rise of the Phoenix" -nimisen albumin. Poikkeuksellisesti levy sisältää vain murinalaulua. Levy jäi myös Before the Dawnin viimeiseksi, sillä tammikuussa 2013 yhtyeen johtaja Tuomas Saukkonen ilmoitti haastattelussa lopettavansa Before the Dawnin ja muutkin vireillä olleet projektinsa (Dawn of Solace, Black Sun Aeon, RoutaSielu ja The Final Harvest) ja perustavansa uuden, Wolfheart-nimeä kantavan yhtyeen. Before the Dawnin ja muiden Saukkosen projektien jäähyväiskonsertti oli 23. helmikuuta 2013 Lahden Finlandia-klubilla.


title: Jeff Cottonen

text: Jeff Cottonen (tunnettu myös nimillä "Jerry Cottonen" ja "Mc Moose") on lastenkirjailija Mauri Kunnaksen luoma sarjakuvahahmo, joka on Jerry Cottonin kaltainen.


title: Jeff Cottonen

text: Vaikka Mauri Kunnas tunnetaan pääasiassa lastenkirjoistaan, ei "Jeff" ole kuitenkaan lasten sarjakuva. Se sisältää runsaasti kiroilua sekä liioiteltua ja julmaa väkivaltaa. Jeff työskentelee Scotlant Jaartissa ja ratkoo rikoksia uskollisen koiran Lupsu Kingin ja kaverinsa Pilli Poin kanssa.


title: Kari Sorvali

text: Kari Sorvali (s. 26. marraskuuta 1951 Pori) on suomalainen näyttelijä. Hänet muistetaan muun muassa sketsi-satiirisarjasta "Hukkaputki". Hän on näyttelijä Miitta Sorvalin aviomies.


title: Kari Sorvali

text: Sorvalille myönnettiin taiteilijaeläke vuonna 2014.


title: Potpourri

text: Potpourri on tuoksuva sekoitus jota käytetään huoneilman hajustimena. Se valmistetaan tuoksuvista aineksista kuten kuivista kukista, lehdistä, mausteista sekä eteerisistä öljyistä. Potpourri on paitsi tuoksuva myös koristeellisen näköinen. Potpourri laitetaan yleensä kauniiseen ruukkuun tai kulhoon, mutta sitä voi laittaa myös pitsi- tai kangaspussiin. Potpourripussukoita käytetään erityisesti liinavaatteiden tai vaatekaapin hajustamiseen.


title: Potpourri

text: Potpourri valmistetaan sekoittamalla haluttuja tuoksuvia ainesosia, esimerkiksi mausteita tai tuoksuvia kasvinosia. Ainesosat voidaan murskata kevyesti, jotta tuoksu olisi vahvempi. Esimerkiksi kanelitangot tai appelsiininkuori tulisi pilkkoa hienommaksi. Murskattuihin ainesosiin voi lisätä bergamotti-, geranium- tai santelipuuöljyä ns. kiinnitysaineeksi. Seos suljetaan tiiviiseen lasipurkkiin, ja sen valmistumiseen menee noin 10-14 päivää. Orrista lisäämällä tuoksu säilyy paremmin.


title: Awaiting Your Reply

text: Awaiting Your Reply on yhdysvaltalaisen Resurrection Band -yhtyeen ensimmäinen studioalbumi, joka julkaistiin vuonna 1978. "Awaiting Your Replyta" pidetään ruotsalaisen Jerusalem-yhtyeen samana vuonna julkaistun albumin "Jerusalem (Volume 1)" kanssa kahtena ensimmäisenä kristillisenä hard rock tai heavy metal -albumina.


title: Awaiting Your Reply

text: Laulaja-kitaristi Glenn Kaiserin mukaan "Awaiting Your Reply" äänitettiin kahdeksan tuhannen dollarin budjetilla Illinoisin Hedden West Studiosissa kahden viikon perättäisissä, yön yli kestävissä äänityssessioissa. Jokainen levy-yhtiö Yhdysvalloissa ja Yhdistyneessä kuningaskunnassa kieltäytyi julkaisemasta albumia kunnes lopulta riippumaton Star Song Records kirjoitti yhtyeelle levytyssopimuksen. Sopimus teki yhtiön kuuluisaksi ja pian yhden isoimmista riippumattomista kristillisessä teollisuudessa, sillä albumi oli lähtöarvioihin nähden myyntimenestys. "Awaiting Your Reply" on aikansa standardeilla uraauurtava kristillinen albumi ja aiheutti toisaalta huomattavaa kiistaa kristittyjen musiikkikriitikkojen joukossa, jotka eivät nähneet sopivana, että Led Zeppelin -vaikutteiseen heavy metaliin / hard rockiin sekoitettiin kristillisiä sanoituksia. Kristilliset kirjakaupat myivät albumia tiskin alta, koska kansikuvaa pidettiin liian kiistanalaisena myytäväksi avoimesti. Resurrection Band ei tiettävästi edes yrittänyt suunnata albumia musiikkeineen ja kansitaiteineen kristitylle yleisölle vaan yhtye halusi tavoittaa alkuvaiheissaan olevan metallimusiikin yleisöä. Kiistanalaisuudestaan huolimatta "Awaiting Your Reply" ja sen seuraaja, "Rainbow's End" tekivät yhtyeen tunnetuksi hard rock -piireissä teknisesti pätevällä musisoinnillaan ja terävästi sosiaalisia ongelmia käsittelevillä, kuitenkin kristityn näkökulmasta kirjoitetuilla sanoituksillaan.


title: Awaiting Your Reply

text: Nykyisin monet kriitikot pitävät "Awaiting Your Replyta" yhtenä varhaisen hard rockin klassisista albumeista. Esimerkiksi All Music Guiden arvostelija Mark Allander antoi albumille viisi tähteä ja kirjoitti, että hänen mielestään "Awaiting Your Reply" edustaa yhtyettä parhaimmillaan, kaikkein kappaleiden ollessa erinomaisia. Allanderin mukaan Wendi Kaiserin taustalaulu loistaa albumilla poikkeuksellisesti, muilla yhtyeen levyillä hänen laulunsa ollessa parhaimmillaan siedettävää. ""Lightshine""-kappale on Allanderin mukaan albumin kohokohta ja yhtyeen keikoilla suosittu kappale. Allander kehuu myös, että kappaleet on taidokkaasti sävelletty, täynnä koukkuja ja että Stu Heissin kitaratyöskentely on erinomaista.


title: Awaiting Your Reply

text: Vuonna 2001, albumi listattiin sadan merkittävimmän kristillisen albumin joukossa sijalle 91 kirjassa, "CCM Presents: The 100 Greatest Albums in Christian Music".


title: Awaiting Your Reply

text: Kaikki kappaleet on kirjoittanut Glenn Kaiser ellei toisin ole manittu.


title: Suzdal

text: Suzdal () on kaupunki Vladimirin alueella Venäjällä 200 kilometriä Moskovasta itäkoilliseen ja 26 km alueen pääkaupungista Vladimirista. Vuonna 2010 kaupungissa oli 10 535 asukasta.


title: Suzdal

text: Vanhin kirjallinen maininta Suzdalista on vuodelta 1024. Se on toiminut vuosisatojen ajan erilaisten alueiden ja pikkuvaltioiden pääkaupunkina. Ruhtinas Juri Dolgoruki, joka perusti myös Moskovan, siirsi Kiovan Venäjän vallan painopisteen Kiovasta Suzdaliin. Hänen poikansa Andrei I siirsi pääkaupungin Vladimiriin. 1300-luvulla Suzdalista tuli kirkollinen keskus lukuisine luostareineen.


title: Hilma Jalkanen

text: Hilma Jalkanen (o.s. Syvälahti, 7. lokakuuta 1889 Heinola – 29. huhtikuuta 1964 Helsinki) oli suomalaisen naisvoimistelun uranuurtaja, joka piti voimistelua yksilöllisenä vapautena. Hänelle ruumiin ja sielun jako oli keinotekoinen ja ruumiin kehittäminen oli persoonallisen ja luovan yksilön kehityksen edellytys. Opettajansa Elli Björkstenin ajatuksia jatkaen hän kehitti naisvoimisteluun dynaamista, herkkää ja liikkuvaa ilmaisua.


title: Hilma Jalkanen

text: Jalkasen vanhemmat olivat maanviljelijä Heikki Syvälahti ja Amanda Hahl. Hän valmistui voimistelunopettajaksi 1915 ja opetti Helsingissä Kallion yhteiskoulussa, Helsingin suomalaisessa tyttölukiossa sekä Tyttönormaalilukiossa. Vuonna 1938 hänet nimitettiin Helsingin yliopiston voimistelulaitoksen kasvatusopillisen voimistelun ensimmäiseksi opettajaksi. Hän opetti paitsi voimistelunopettajaksi opiskelevia, myös piti voimistelukursseja, TUL:n ensimmäisiä voimistelukursseja jo 1920-luvulla. Hän piti kursseja myös ulkomailla ja useita hänen voimistelunäytöksiään palkittiin eri puolilla maailmaa.


title: Hilma Jalkanen

text: Jalkanen perusti Suomen Naisvoimisteluseuran 1921 ja johti sitä vuoteen 1929 saakka. Vuodesta 1923 vuoteen 1927 hän oli "Kisakenttä"-lehden päätoimittaja. Hänellä oli myös oma voimistelukoulu 1930-luvun alkupuoliskolla. Vuonna 1936 Jalkanen johti Suomen naisvoimistelujoukkuetta Berliinin olympialaisissa, myöhemmin Tukholman Lingiadeissa 1949 sekä Helsingin olympialaisissa 1952. Hän toimi myös Uuden voimistelun kansainvälisen liiton varapresidenttinä 1950-luvulla.


title: Hilma Jalkanen

text: Jalkanen sai opetusneuvoksen arvonimen vuonna 1957. Vuonna 1963 hänet palkittiin Suomen urheilun suurella ansioristillä.


title: Hilma Jalkanen

text: Jalkasen puoliso vuodesta 1917 oli runoilija ja toimittaja Huugo Jalkanen, pariskunta on haudattu Honkanummen hautausmaalle. Heidän poikansa oli miekkailija Kauko Jalkanen, jonka poika taas on taikuri Jussi Jalkanen.


title: Surface-lävistys

text: Surface-lävistys tarkoittaa lävistystä tasaisella ihoalueella, jossa ei ole normaalin lävistyksen mahdollistavaa ulkonemaa. Surface-lävistykset on aina tehtävä oikeanmallisella surface-korulla, ja tekijän on oltava kokenut lävistäjä. Surface-lävistykset paranevat normaaleja lävistyksiä huonommin.


title: Wienin kuvataideakatemia

text: Wienin kuvataideakatemia () on Wienissä Itävallassa sijaitseva korkeakoulu, jossa opiskellaan taideaineita. Akatemiassa on noin 900 oppilasta, joista neljännes on kotoisin Itävallan ulkopuolelta.


title: Wienin kuvataideakatemia

text: Wienin kuvataideakatemia perustettiin 1692 paroni Peter Strudelin aloitteesta esimerkkeinään Rooman Accadèmia di San Luca ja Pariisin Académie Royale. Strudelin kuoltua 1714 koulu suljettiin väliaikaisesti mutta avattiin uudelleen 1726. Koulun ohjeeksi tuli opettaa maalausta, kuvanveistoa, arkkitehtuuria ja kaivertamista.


title: Wienin kuvataideakatemia

text: Keisarinna Maria Teresian vuonna 1751 antaman säädöksen perusteella akatemiassa tehtiin hallinnollisia muutoksia. Säädöksen mukaan henkilökuntaan oli määrä kuulua rehtori, assessoreja, sihteeri ja professoreja. Koulu avattiin 1. huhtikuuta 1877 uudessa rakennuksessa Wienin Schillerplatzin laidalla. Koulu sijaitsee yhä samassa rakennuksessa. Vuodesta 1920 alkaen kouluun on otettu oppilaiksi myös naisia.


title: Wienin kuvataideakatemia

text: 1938–1945 akatemian taso laski merkittävästi tuolloin valtaa pitäneiden natsien alettua juutalaisten professorien poistamisen opettajakunnasta. Natsit asettivat myös tiukkoja säädöksiä opetukseen omien standardiensa mukaan.


title: Wienin kuvataideakatemia

text: Koululla on ollut yliopiston asema vuodesta 1998 lähtien, mutta sen hallinto on säilynyt itsenäisenä.


title: Wienin kuvataideakatemia

text: Pikkupojasta asti innokkaasti piirtänyt 18-vuotias Adolf Hitler keräsi rohkeutensa toteuttaakseen unelmansa ja haki 1907 arvostettuun akatemiaan. Hitler oli optimistinen ja itsevarma mutta pettyi pahasti, sillä hän karsiutui pääsykokeen toisessa vaiheessa. Hitler oli 113 hakijasta niiden 85 joukossa, jotka eivät päässeet sisään. Hitlerin lailla reputtaneissa oli myös kuvataideakatemian tuleva rehtori. Hitlerin kyky hahmottaa ja jäljentää rakennuksia huomattiin, ja häntä kannustettiin hakemaan akatemian arkkitehtiosastolle. Tullakseen hyväksytyksi arkkitehtiosaston pääsykokeisiin Hitler olisi kuitenkin tarvinnut kahta vuotta aiemmin keskeyttämänsä oppikoulun päästötodistuksen. ”...hylkäävä päätös iski kuin salama kirkkaalta taivaalta”, Hitler kuvaili tunteitaan myöhemmin kirjassaan "Taisteluni" saatuaan tiedon reputtamisestaan. Hän yritti toistamiseen seuraavana vuonna, mutta ei päässyt edes toiseen vaiheeseen.


title: Wienin kuvataideakatemia

text: Akatemia jakautuu seuraaviin instituutteihin:


title: Pjotr Aven

text: Pjotr Aven (, 16. maaliskuuta 1955, Moskova, Neuvostoliitto) on venäjän öljy- ja pankkitoiminnalla rikastunut venäläinen oligarkki, jonka omaisuuden arvoksi on arvioitu 3,6 miljardia dollaria.


title: Pjotr Aven

text: Hänellä on maailman suurin venäläisen taiteen yksityiskokoelma ja hän toimi ministerinä 1990-luvun alkupuolella, ennen pankkialalle siirtymistään. Hän johtaa Alfa Bank -pankkia, joka on Venäjän suurin yksityinen pankki. Tätä ennen hän toimi tutkijana Itävallassa.


title: Pjotr Aven

text: Aven on ollut mukana perustamassa Genesis Philanthropy Groupia Mikhail Fridmanin kanssa. Heidän yhteistyönsä sai alkunsa, kun heistä tuli liikekumppaneita Alfa Bankissa. Genesis Philanthropy Groupin päätehtävä on kehittää venäjänjuutalaisten juutalaista identiteettiä maailmanlaajuisesti.


title: T. Subba Row

text: Vuonna 1882 Subba Row kutsui Helena Blavatskyn ja Henry Steel Olcottin Madrasiin (Chennai). Teosofien keskuspaikka perustettiin Adyariin hänen aloitteestaan. Olcottin kertoman mukaan Subba Row ei ollut aiemmin ollut tunnetusti uskonnollinen mutta teosofien kohtaaminen nosti esiin hänen aiempien elämien aikana hankitut tiedot hindumytologiasta.


title: T. Subba Row

text: Subba Row kirjoitti artikkeleita The Theosophist -lehteen ja luennoi Adyarissa. Hän auttoi Blavatskyä sovittamaan eurooppalaista okkultismia intialaiseen ajatteluun.


title: T. Subba Row

text: Blavatskyn tarkoitus oli, että Subba Row osallistuisi Salaisen Opin toimittamiseen. Olcott kirjoitti, että Subba Rown saatua käsikirjoituksen joulukuussa 1886 hän kieltäytyi vedoten siihen, että kirjassa on niin paljon virheitä, että hänen pitäisi kirjoittaa se uudestaan.


title: T. Subba Row

text: Subba Row erosi teosofisesta liikkeestä vuonna 1888.


title: T. Subba Row

text: Vuonna 1890 Subba Row sairastui ja Olcottin mukaan pyysi tätä yrittämään parantaa häntä mesmerismillä. Hoito ei auttanut ja Subba Row kuoli.


title: T. Subba Row

text: Vuodesta 1895 lähtien on jaettu Subba Row -mitaleja teosofiseen kirjallisuuteen liittyvistä ansioista. Viimeksi mitali jaettiin 2014, jolloin sen sai John Algeo.


title: Alice Bailey

text: Alice Ann Bailey (16. kesäkuuta 1880 – 15. joulukuuta 1949, alun perin Alice LaTrobe Bateman) oli englantilainen teosofi, luennoitsija, tuottelias okkulttinen kirjailija ja Lucis Trust -säätiön perustaja. Hän muutti vuonna 1907 Yhdysvaltoihin, jossa hän vietti loppuelämänsä.


title: Sosiatiivi

text:
Sosiatiivi on harvinainen kielen sijamuoto, joka tarkoittaa sitä, kenen kanssa jokin toiminto tapahtuu. Unkarin kielessä tällainen on käytössä, samoin ilmeisesti kašmirin kielessä. Suomalaisessa puhekielessä kuulee toisinaan käytettävän samantapaista ilmaisua (iskänkaa).
Sosiatiivi on runsaan sijamuotojen käytön ohella tyypillinen piirre agglutinatiivisille kielille.


title: Batroc

text: Batroc on Marvel-kustantamon sarjakuvissa esiintyvä superroisto, jonka ensiesiintyminen tapahtui "Tales of Suspense" -lehden numerossa 75. Batrocin loivat Stan Lee ja Jack Kirby. Batroc on vuosien varrella esiintynyt varsinkin Kapteeni Amerikan vihollisena.


title: Batroc

text: Suomessa Batroc esiintyi ensimmäisen kerran "Kung Fu" -lehden ensimmäisessä numerossa (1975) tarinassa "Kapteeni Amerikka: Salamasankari Batroc".


title: Batroc

text: Georges Batroc syntyi Marseillesissa Ranskassa ja palveli Muukalaislegioonassa. Hän ryhtyi palveluaikansa jälkeen naamioiduksi palkkasoturiksi, jonka erikoisalana on savaten käyttäminen taisteluissa. Vaikka Batroc esiintyykin suurimmaksi osaksi Kapteeni Amerikan vastustajana, hän on taistellut myös Tuomaria, Hämähäkkimiestä, Deadpoolia, Haukansilmää, Rautanyrkkiä ja Gambiittia vastaan.


title: Batroc

text: Batroc toimi myös Paroni Zemo kokoaman Pahuuden Mestarien riveissä, mutta johtaa toisinaan omaa nimikkoryhmäänsä, "Batrocin Prikaatia", jonka jäsenet ovat vaihdelleet kokoonpanosta toiseen. Prikaatiin ovat kuuluneet ainakin Miekkamies, Pyörre, Machete, Zaran ja lukuisia nimettömäksi jääneitä kätyreitä. Ryhmä on tyypillisesti taistellut Kapteeni Amerikkaa vastaan.


title: Batroc

text: Äskettäin amerikkalaisissa julkaisuissa Batroc liittoutui Klawin kanssa hyökätäkseen pienen armeijan kera Wakandaan, Mustan Pantterin kotimaahan. Armeijaan kuuluivat myös Rhino, Radioaktiivinen Mies, Kannibaali ja Musta Ritari. Mustan Pantterin kuninkaallinen henkivartiokaarti nitisti kuitenkin hyökkääjät.


title: Batroc

text: Batrocin stereotyyppinen aksentti, kummallinen nimi, kömpelö sanasto, jota Batroc paikkaa asettamalla kokonaisia ranskalaisia sanoja puheeseensa (jotka toisinaan ovat virheellisiä, kuten ""mon capitan""), dalimaiset viikset ja supervoimien puute ovat vuosien varrella tehneet Batrocista enimmäkseen koomisen hahmon. Nykyään sarjakuvakäsikirjoittajat ovat pyrkineet luomaan hahmosta toisenlaisen – koomisen hahmon yhtä kaikki, mutta samalla taitavan pelottavan taistelulajien mestarin, joka kykenee taidoillaan taistelemaan kenen tahansa kanssa. George Pérezin ja Kurt Busiekin "JLA/Avengers"-crossoverissa Batroc piti hyvin puoliaan jopa Batmania vastaan.


title: Batroc

text: Batrocilla ei ole yliluonnollisia kykyjä tai voimia, mutta hän on huippukunnossa. Batroc on olympiatason painonnostaja ja omaa erikoisen hyvän ketteryyden sekä refleksit. Hän on kokenut lähitaistelija omaa laajan osaamisen ranskalaisesta savatesta. Batroc on myös kokenut sotastrategikko johtuen palveluksestaan Ranskan Muukalaislegioonassa.


title: Batroc

text: Batroc käyttää paljon ranskankielistä termistöä, joka äidinkielenään ranskaa puhuvalta saattaa kuulostaa stereotyyppiseltä, mutta myös masentavan huonosti käännetyltä:Batroc viljelee niin paljon huonoa ranskankielistä terminologiaa, että Kapteeni Amerikka kysyi kerran ""Kuka antoi sinulle englannintunteja, Tohtori Doom?""


title: S-lauseke

text: S-lauseke (symbolinen lauseke) on tapa esittää dataa tekstuaalisessa muodossa. S-lausekkeita käytetään mm. Lisp-ohjelmointikielissä.


title: S-lauseke

text: S-lauseke voi olla yksittäinen arvo, kuten numero, symboli tai cons-pari (x . y). Listat ovat cons-ketjuja (x . (y . (z . nil))). Sama voidaan kirjoittaa yksinkertaisemmin muodossa (x y z).


title: S-lauseke

text: Lisp-ohjelmointikielille ominaista on esittää myös koodi S-lausekkeina. Tällöin käytetään prefix-esitysmuotoa, jolloin listan ensimmäinen alkio on funktio tai operaattori ja loput alkiot sen parametreja. Esimerkiksi S-lausekkeen (+ 1 2) voi tulkita funktiokutsuna, jolloin operaattorille + välitetään parametrit 1 ja 2. Saman S-lausekkeen voi tulkita myös tavallisena listana, jonka ensimmäinen alkio on symboli +, toinen alkio on numero 1 ja kolmas alkio numero 2.


title: Ennallistaminen

text: Ennallistaminen on keino nopeuttaa ihmisen muokkaaman ympäristön palauttamista takaisin luonnontilaan tai mahdollisimman lähelle sitä. Tavallisesti tarkoitetaan metsien ja soiden alkuperäisen monimuotoisuuden palauttamista. Myös säännösteltyjä järviä ja ruopattuja jokia voidaan ennallistaa esimerkiksi rakentamalla kivikkoisia koskia uudelleen. Ennallistamisella pyritään nopeuttamaan luonnon monimuotoisuuden palautumista, jotka ovat luontaisesti hyvin hitaita prosesseja ja samalla pyritään parantamaan suojeltavan alueen laatua. Ennallistaminen on hyvin kallista toimintaa, jonka vuoksi harkitaan usein myös muita keinoja palautumisen nopeuttamiseksi.


title: Ennallistaminen

text: "Kunnostaminen" tai "kunnostus" tarkoittaa ihmisen muuttaman elinympäristön käsittelemistä niin, että se vastaa paremmin sen alkuperäistä muotoa. Kunnostaminen on lievempää toimintaa kuin ennallistaminen.


title: Ennallistaminen

text: Metsien ennallistaminen tapahtuu poistamalla vieraita puulajeja tai polttamalla metsä, jonka jälkeen se jää pysyvästi luonnontilaan. Aarniometsiä synnytetään suojelemalla metsiä lain nojalla, jolloin metsänhoito päättyy ja lahopuun määrä alkaa lisääntyä. Muita ennallistamiskeinoja ovat elävien puiden vaurioittaminen tai puiden kaataminen ja jättäminen metsään lahoamaan. Metsän vesitaloutta voidaan parantaa tukkimalla ojia.


title: Ennallistaminen

text: Rakenteellista monimuotoisuutta voidaan luoda suppeilla kulotuksilla tai pienillä aukkohakkuilla.


title: Ennallistaminen

text: Kulotuksen lyhyen- ja pitkänaikavälin vaikutukset tunnetaan melko tarkalleen, mutta muiden keinojen tietämys on vielä vähäistä.


title: Ennallistaminen

text: Ennallistaminen on kertaluonteinen toimenpide, jonka jälkeen luonto hoitaa itse monimuotoisuuden jatkuvuuden. Kertaluontoisen ennallistamisen jälkeen metsän palautuminen pieneliöille sopivaksi elinympäristöksi kestää noin kymmenen vuotta. Luontaisen vesitalouden palautumisen jälkeen saattaa kulua useita kymmeniä vuosia paikalle tyypillisen lajiston palautumiseen. Ennallistamisen onnistuminen riippuu siitä, onko toivottuja lajeja riittävän lähellä palautettavaa aluetta.


title: Ennallistaminen

text: Ennallistamisena pidetään myös talousmetsien käsittelyssä harjoitettua häiriödynamiikan mukailua.


title: Ennallistaminen

text: Soiden ennallistaminen tapahtuu tukkimalla suo-ojia, jolloin vedenpinta saadaan palautetuksi luonnolliselle tasolle. Tämä johtaa alueelle tyypillisen kasvi- ja eläinlajiston palaamiseen.


title: Rekonstruktio

text: Rekonstruoiminen tai rekonstruktio voi tarkoittaa:


title: Pimeän uhka

text: Pimeän uhka ("Pitch Black") on vuonna 2000 ensi-iltansa saanut tieteis-/kauhuelokuva. Elokuvan ohjauksesta vastasi David Twohy ja pääosissa ovat Vin Diesel ja Radha Mitchell.


title: Pimeän uhka

text: Elokuva sai vuonna 2004 jatko-osan nimeltään "Riddickin aikakirja" ("The Chronicles of Riddick"). Kyseisestä nimestä tuli koko sarjan tuotemerkki, ja julkaisija nimesi jälkeenpäin ensimmäisen osan uudestaan "The Chronicles of Riddick: Pitch Blackiksi".


title: Pimeän uhka

text: Syyskuussa 2013 ensi-iltansa sai toinen jatko-osa nimeltään "Riddick".


title: Pimeän uhka

text: Elokuva kertoo murhaajasta nimeltä Riddick, jota kuljetetaan vankilaplaneetalle. Mutta kesken matkan alus syöksyy tuntemattomalle planeetalle ja henkiin jäävät Riddick, aluksen toinen lentäjä Carolyn Fry ja monia muita miehistön jäseniä. Aluksi Carolynin ja miehistön suurin pelko on Riddickin aisoissa pitäminen, mutta pian miehistö huomaa todellisen vaaran, kun planeetta ei olekaan asumaton kuten aluksi luultiin.


title: Silent Hill (elokuva)

text: Silent Hill on vuonna 2006 ensi-iltansa saanut kauhuelokuva, joka perustuu tunnettuun kauhupelisarjaan "Silent Hill". Elokuvan ohjauksesta vastasi Christophe Gans ja pääosissa ovat Radha Mitchell ja Sean Bean. Elokuvan jatko-osa on vuonna 2012 ensi-iltansa saanut "".


title: Silent Hill (elokuva)

text: Elokuvan juoni noudattaa osin pelisarjan ensimmäisen osan tapahtumia. Rose (Radha Mitchell) ja Christopher Da Silva (Sean Bean) ovat huolissaan heidän adoptiotyttärensä Sharonin (Jodelle Ferland) unissakävelystä. Kun he kuulevat Sharonin huutavan unissaan Silent Hill -nimisen kaupungin nimeä, Rose päättää viedä hänet sinne ja etsiä vastauksia. Kun he ovat saapumaisillaan kaupunkiin, Rose väistää mystistä lapsen kaltaista hahmoa ja suistuu tieltä. Palattuaan tajuihinsa hän huomaa Sharonin kadonneen. Rose etsii Sharonia painajaismaisesta, sumun ja tuhkan peittämästä kaupungista samalla kun Christopher pyrkii kaupungin ulkopuolella ottamaan selvää Silent Hillin synkästä historiasta.


title: Atari 800XL

text: Atari 800 XL on Atarin vuonna 1983 julkaisema parannettu versio Atari 800 -tietokoneesta. Atari 800 XL on kolmas Atarin 8-bittinen kone. XL-versiossa on sisäänrakennettu Atari Basic -ohjelmointikieli, ja se on varustettu Atarin FREDDIE-piirillä. Atari 800 XL:n valmistus lopetettiin vuonna 1985. Ilmestyessään se olisi maksanut n. 180 €.


title: Atari 800XL

text: Atari 800 XL oli Commodore 64:n pahin haastaja Yhdysvalloissa. Valtaosa 64:n huippupeleistä kääntyi myös Atarille ja toisin päin. Euroopassa ja etenkin Suomessa kone jäi erittäin pahasti muitten jalkoihin. Kone sai pientä jalansijaa Hobby Hallin postimyynnin ansiosta. Hobby Hallin paketteihin oli koottu koneen isoimmat pelihitit, kuten "Pole Position".


title: Tarhakotilot

text: Tarhakotilot ("Helicidae") on keuhkokotiloihin kuuluva usein suurikokoisten maakotiloiden heimo. Sen lajeilla on pyöreämuotoinen kuori, joka on joillakin lajeilla litteä. Sukukypsillä tarhakotiloilla on lemmennuoleksi kutsuttu uloke, jonka ne voivat sinkauttaa toiseen yksilöön paritellessaan. Tarhakotiloita tavataan koko palearktisella alueella Euroopassa, Aasiassa ja Pohjois-Afrikassa.


title: Tarhakotilot

text: Joitakin tarhakotilolajeja kasvatetaan tai poimitaan luonnosta ihmisten ruoaksi. Juuri nämä ovat gastronomian tuntemia etanaherkkuja - erityisesti "Helix pomatia" ja "Helix aspersa".


title: Tarhakotilot

text: Tarhakotiloita on Suomessa ainakin kuusi lajia: valkohuulitarhakotilo ("Cepaea hortensis"), mustahuulitarhakotilo ("Cepaea nemoralis"), nappikotilo ("Helicigona lapicida") viinimäkikotilo ("Helix pomatia") ja lehtokotilo ("Arianta arbustorum") sekä pelkästään kasvihuoneissa tavattu "Helix aspersa". Näistä lehtokotilo on yleisin. Valkohuulitarhakotilo ja mustahuulitarhakotilo ovat nuorina hyvin samanlaisia. Lajien erottaminen toisistaan helpottuu yksilöiden aikuistuessa, jolloin niiden kuoren reunaan kehittyy "huuli", joka valkohuulitarhakotiloilla on valkea ja mustahuulitarhakotiloilla musta.


title: Pensaskotilo

text: Pensaskotilo ("Fruticicola fruticum" tai "Bradybaena fruticum") on melko yleinen maanilviäinen, joka asuu puoliavoimissa lehtimetsissä ja lehdoissa, pensasniityillä ja puutarhoissa. Eniten sitä tavataan Etelä-Suomessa mutta myös pohjoisempana sitä löytyy. Se kasvattaa kotilonsa 1,3–1,7 cm korkeaksi ja 1,5–2 cm leveäksi. Laji aikuistuu vasta kolmantena elinvuotenaan. Pensaskotilo on melko samannäköinen lehtokotilon ("Arianta arbustforum") kanssa, mutta usein pensaskotilon tunnistaa alhaalta päin katsottaessa kierteiden väliin jäävästä, selvästi erottuvasta navasta. Napa on siis kolo kierteiden välissä.


title: Sulkukotilot

text: Sulkukotilot "Clausiliidae" on nilviäisten heimo. Suomessa elää kahdeksan sulkukotilolajia, joista yleisiä ovat sileäsulkukotilo ("Cochlodina laminata") ja ristisulkukotilo ("Cochlodina cruciata"). Ristisulkukotilo on melko yleinen Keski-Suomen lehtomaisissa sekametsissä. Hienouurresulkukotilo ("Clausilia dubia") on harvinainen tulokas; muita harvinaisia lajeja ovat harmaasulkukotilo ("Bulgarica cana") ja suorasuusulkukotilo ("Cochlodina orthostoma"). Isosulkukotilo ("Macrogastra ventricosa") löydettiin vuonna 2006.


title: Söder Airlines

text: Söder Airlines oli suomalainen lentoyhtiö, joka piti kotipaikkaansa Tampere-Pirkkalan lentoasemalla. Se suunniteltiin alun perin Tampere–Oulu-reitin liikennöitsijäksi. Hiihtokaudella yhtiö lensi myös Kittilään ja Ivaloon. Liikenne aloitettiin 25. joulukuuta 2003 lennolla Helsingistä Zürichiin. Yhtiö käytti liikenteessä yhtä 50-paikkaista Saab 2000 -potkuriturbiinikonetta.


title: Tunika

text: Tunika () on pitkän paidan tyylinen vaatekappale. Se oli antiikin Kreikan ja Rooman aikaan yleisin miesten vaate. Kansalaiset pitivät sitä varsinkin muodollisissa tilaisuuksissa yhdessä toogan kanssa.


title: Tunika

text: Roomassa tunikan pituus, mahdollinen raidoitus tai koristelu ilmaisi käyttäjän yhteiskunnallista asemaa. Sotilaat, työläiset ja orjat käyttivät yleensä hiukan polven yläpuolelle ulottuvaa tunikaa, ylempiarvoiset taas nilkkapituista vaatetta.


title: Tunika

text: Nykyisin tunikalla tarkoitetaan yleensä naisten käyttämää mekkomaista pitkää paitaa.


title: Lindqvist

text: Lindqvist, Lindquist ja Lindkvist ovat sukunimiä. Tunnettuja henkilöitä ovat muun muassa:


title: Tökötti

text: Tökötti on koivupuusta (yleensä tuohesta) hiilettämällä eli kuivatislaamalla valmistettua tervaa. Tököttiä, eli koivuntuohitervaa tai purupihkaa on käytetty kivikaudella kivityökalujen kiinnittämiseen puisiin varsiin ja veneiden paikkaamiseen. Sana "tökötti" on lainaa venäjän kielen sanasta "djogot" (), joka tarkoittaa tervaa. Nykykielessä tökötillä kuitenkin tarkoitetaan mitä tahansa epämääräistä ainetta.


title: Suomen Sukuhistoriallinen yhdistys

text: Suomen Sukuhistoriallinen yhdistys ry (SSHY) on taloudellista voittoa tavoittelematon, sukututkimusta edistävä yhdistys. Yhdistys on perustettu vuonna 2004 ja sen kotipaikka on Helsinki. Jäsenmäärä on vajaat 6 000.


title: Suomen Sukuhistoriallinen yhdistys

text: Yhdistyksen painopiste on sen hallinnoima "digitaalinen kuva-arkistoprojekti", joka mahdollistaa sukututkimukseen liittyvän arkistomateriaalin tutkimisen internetissä.


title: Suomen Sukuhistoriallinen yhdistys

text: Yhdistys hallinnoi ja julkaisee internetissä digitaalista kuva-arkistoa, johon on skannattu alkuperäisistä kirkonkirjoista kuvattuja mikrofilmejä. Digitaalisessa arkistossa on runsaat 3 500 000 kuvasivua, lähinnä eri seurakuntien kirkonkirjoista. Kirkonkirjoja skannataan vapaaehtoisvoimin jatkuvasti lisää.


title: Suomen Sukuhistoriallinen yhdistys

text: Suurin osa kirkonkirja-aineistosta on internetissä täysin vapaasti tarkasteltavissa. Lisäksi kuva-arkistossa on yhdistyksen jäsenille varattua materiaalia joistakin sotilasasiakirjoista, "läänintileistä" ja "tuomiokirjoista"


title: Suomen Sukuhistoriallinen yhdistys

text: Skannatun kuvan avulla sukututkijat saavat käyttöönsä lähes alkuperäistä lähdettä vastaavan materiaalin. Järjestelmä poikkeaa esimerkiksi Suomen Sukututkimusseuran HisKi-projektista, jossa lähdemateriaali on valmiiksi tulkittu tekstimuotoiseksi tietokannaksi. SSHY:n kuvat tulkitsee kukin sukututkija itse, jolloin tulkintavirheet eivät "periydy" eteenpäin. Kuva alkuperäisestä tekstistä on helposti internetissä saatavissa. SSHY:n kuva-arkiston avulla voidaan esimerkiksi tarkistaa HisKi-projektista saatuja tietoja.


title: Suomen Sukuhistoriallinen yhdistys

text: Yhdistyksellä on myös sukututkimusaiheinen wiki, johon on toistaiseksi koottu tietoa lähinnä kylistä ja taloista pitäjittäin Kansallisarkiston digitaaliarkistossa julkaistujen maakirjojen mukaan. Luettelo ei kuitenkaan ole vielä täydellinen.


title: Burghausen

text: Burghausen on kaupunki Saksan Ylä-Baijerissa Altöttingenin piirissä Salzachjoen rannalla aivan Itävallan rajalla. Kaupungin asukasluku oli 18 259 vuoden 2015 lopussa. Burghausenin linna joen rannalla on yli kilometrin mittainen.


title: Burghausen

text: Kaupunki lienee perustettu jo noin 600-luvulla tullin asemapaikaksi. Vuonna 1025 Konrad II katsoi Burghausenin keisarilliseksi omaisuudeksi. Vuonna 1164 Baijerin ja Saksin herttua Henrik Leijona asettui Burghausenin linnaan. Myöhemmin seudulla on ollut suurta sotahistoriallista merkitystä muun muassa kolmikymmenvuotisen sodan asemapaikkana.


title: Burghausen

text: Nykyään kaupungissa on kemianteollisuutta, jota harjoittaa Wacker-Chemie AG. Yhtiö omistaa 2. Bundesliigassa pelanneen jalkapalloseura Wacker Burghausenin, joka pelaa kotiottelunsa Wacker Arenalla.


title: PocketStation

text: PocketStation on Sonyn valmistama käsikonsoli, joka julkaistiin ainoastaan Japanissa vuonna 1999. PocketStationilla pelataan PlayStationin muistikortille tallennettujen pelien tallennuksissa olevia minipelejä. "Final Fantasy VIII" -pelin tallennuksesta löytyy "Chocobo World" -niminen minipeli. Laitteelle oli myös sille tarkoitettuja pelejä.


title: Japanin alahuone

text: Japanin alahuone tai edustajainhuone () on toinen Japanin parlamentin kamareista.


title: Japanin alahuone

text: Alahuoneessa on 480 edustajaa, jotka valitaan nelivuotiskausiksi. Näistä 180 valitaan yhdestätoista vaalipiiristä suhteellisella vaalitavalla ja 300 yhden jäsenen vaalipiireistä. Alahuone on ylähuonetta voimakkaampi: se voi saattaa voimaan ylähuoneen kaataman lakiesityksen kahden kolmasosan enemmistöllä. Japanin pääministeri voi hajottaa alahuoneen halutessaan, kuten Jun'ichirō Koizumi teki 8. elokuuta 2005 oman puolueensa jakautuman vuoksi. Japanin ylähuonetta ei pääministeri voi erottaa.


title: Japanin alahuone

text: Alahuoneen vaaleissa voivat äänestää kaikki yli 20-vuotiaat Japanin kansalaiset, ja ehdolle voivat asettua yli 25-vuotiaat.


title: Japanin alahuone

text: Alahuoneella on useita valtaoikeuksia, joita ylähuoneella ei ole. Jos alahuone hyväksyy lakiesityksen, mutta ylähuone hylkää sen, alahuone voi kaataa ylähuoneen päätöksen kahden kolmasosan enemmistöllä. Usein kuitenkaan hallituspuolue ei saa 2/3 enemmistöä alahuoneeseen, jolloin ylähuoneesta tulee vaikutusvaltaisempi kuin aikaisemmin.


title: Japanin alahuone

text: Kun alahuone päättää sopimuksista, budjetista ja pääministerin valinnasta ylähuone voi vain viivyttää lakiesityksiä mutta ei estää niitä. Tämä vuoksi alahuonetta pidetään parlamentin kamareista voimakkaampana.


title: Japanin alahuone

text: Alahuoneen jäsenet valitaan virkaansa lyhyemmäksi aikaa kuin ylähuoneen jäsenet, jotka valitaan kuusivuotiskausiksi. Pääministeri voi myös hajottaa alahuoneen, tai se voi hajottaa itsensä epäluottamuslauseäänestyksellä, kun taas ylähuonetta ei voi hajottaa. Niinpä alahuonetta pidetään herkempänä julkiselle mielipiteelle ja sitä kutsutaan "alahuoneeksi".


title: Japanin alahuone

text: Termi "alahuone" () on myös jäänne vuoden 1889 Meiji-perustuslaista, kun sen aikainen ylähuone "Kizokuin" () toimi aristrokraattisena ylähuoneena, kuten Yhdistyneen kuningaskunnan "House of Lords" Westminster-järjestelmässä tai "Reichsrat" preussilaisessa Saksan hallintojärjestelmässä.


title: Roseanne Barr

text: Roseanne Cherrie Barr (s. 3. marraskuuta 1952 Salt Lake City, Utah) on yhdysvaltalainen näyttelijä, kirjailija, talk show -juontaja ja komedienne. Urallaan hän on käyttänyt myös nimiä Roseanne Arnold ja Roseanne Thomas. Vuodesta 2005 hän on käyttänyt tyttönimeään Barr.


title: Roseanne Barr

text: Barr tunnetaan komediasarjasta "Roseanne" (1988–1997 ja 2018) ja talk show’sta "The Roseanne Show" (1998–2000). "Roseannesta" Barr voitti Emmy-palkinnon vuonna 1993 ja oli kolmena muuna vuonna ehdolla. Vuonna 1993 hän sai myös Golden Globe -palkinnon.


title: Roseanne Barr

text: Barr pyrki vihreän puolueen ehdokkaaksi Yhdysvaltain presidentinvaaleissa 2012. Vihreiden ehdokkaaksi valittiin kuitenkin Jill Stein. Hän ei valinnut Barria varapresidenttiehdokkaakseen.


title: Roseanne Barr

text: Barr sanoo aina olleensa poliittisesti radikaali. Hän tukee julkisesti presidentti Donald Trumpia ravistellakseen status quota ja establishmenttia. Myös vuonna 2018 uusilla jaksoilla jatketun "Roseanne"-komediasarjan nimihahmo on Trumpin tukija. Sarja lopetettiin kesken Barrin rasistisesta twiitistä aiheutuneen kohun vuoksi.


title: Roseanne Barr

text: Barr on ollut naimisissa kolmasti: vuosina 1974–1990 Bill Pentlandin kanssa, 1990–1994 koomikko Tom Arnoldin kanssa ja 1995–2002 henkivartija Ben Thomasin kanssa.


title: Roseanne Barr

text: Barr on juutalainen.


title: Roseanne Barr

text: Barr on usein herättänyt huomiota twiiteillään, joita jotkut ovat pitäneet hyvän maun vastaisina.


title: Jörg Jaksche

text: Jörg Jaksche (s. 23. heinäkuuta 1976, Fürth) on saksalainen maantiepyöräilijä.


title: Jörg Jaksche

text: Jaksche aloitti ammattilaisuransa Polti-tallissa kausilla 1997–1998. Vuosina 1999–2000 hän kilpaili Telekom-tallissa. Tämän jälkeen hän siirtyi kausiksi 2001–2003 ONCE-tallin ajajaksi. CSC-tallissa hän kilpaili kaudella 2004 ennen kuin siirtyi Liberty Seguros-Würth-talliin kausiksi 2005–2006. Kaudella 2007 Jaksche kilpaili Tinkoff Credit Systems -tallissa.


title: Jörg Jaksche

text: Jaksche voitti kaudella 2004 Pariisi–Nizza-ajon ja Välimeren ajon.


title: Jörg Jaksche

text: Jaksche on osallistunut Ranskan ympäriajoon kuudesti. Kahdenkymmenen parhaan joukkoon hän on kokonaiskilpailussa yltänyt kolmesti: vuonna 2005 hän oli 16. vuonna 1998 18. ja vuonna 2003 17.


title: Jörg Jaksche

text: Vuoden 2006 Sveitsin ympäriajossa Jaksche sijoittui kolmanneksi.


title: Jörg Jaksche

text: Jaksche oli yksi 9 ajajasta, joiden osallistuminen vuoden 2006 Ranskan ympäriajoon kiellettiin Operaatio Puerto-dopingskandaaliin liittyvien epäilyiden johdosta. 30. kesäkuuta 2007 Jaksche myönsi käyttäneensä veridopingia, ja että hänen koodinimensä espanjalaisen lääkärin Eufemiano Fuentesilta takavarikoiduissa dokumenteissa oli "Bella". Hän lopetti uransa tämän jälkeen.


title: Sahtimarkkinat

text: Sahtimarkkinat on Padasjoella vuosittain aina heinäkuun ensimmäisenä lauantaina järjestettävä tapahtuma, jossa myydään sahtia ja sahtivierrettä sekä kilpaillaan edustusoikeudesta sahdinteon Suomen-mestaruuskilpailuihin.


title: Sahtimarkkinat

text: Tapahtumaa on järjestetty jo yli kolmekymmentä vuotta. Sahtimarkkinat on Padasjoen Yrittäjät ry:n järjestämä ja suurin yksittäinen Padasjoen kesätapahtuma. Järjestelyissä on mukana myös Padasjoen kunta ja runsaasti talkooväkeä. Parhaimmillaan kävijöitä on ollut n. 10 000; nykyisin kävijämäärä on yleensä noin 5000. Sahtimarkkinoiden aikana Padasjoen keskusta on suljettu autoliikenteeltä, pysäköintitlaa on järjestetty runsaasti ja liikenteen ohjaus on hoidettu kiertoteitä hyväksi käyttäen. Myyntipaikkoja ja myyntikojuja on 150–200. Myytävä tuotekirjo on runsas. Paikalla on myös sahtivierteen myyjiä, ja valmista sahtia myydään Lammin Sahdin olutteltassa.


title: Sahtimarkkinat

text: Sahtimarkkinat sai alkunsa Padasjoen Yrittäjäjien ryhtyessä miettimään 1980-luvun alkupuolella miten saataisiin Padasjoen kuntaan merkittävä kesätapahtuma. Silloisen Aupatec Oy:n johtaja Heimo Leinonen heitti ajatuksen suurista markkinoista. Idea lankesi hedelmälliseen maaperään, ja Sahtimarkkinoita ryhdyttiin ideoimaan ja toteuttamaan.


title: Lauri Uusi-Hakimo

text: Lauri Kaarle Uusi-Hakimo (6. toukokuuta 1930 Ähtäri – 19. helmikuuta 2018 Forssa) oli suomalainen kirjailija ja Forssan kansalaisopiston rehtori.


title: Lauri Uusi-Hakimo

text: Uusi-Hakimo suoritti valtiotieteen maisterin tutkinnon Helsingin yliopistossa. Hän asui Forssassa vuodesta 1959 lähtien ja toimi Forssan kansalaisopiston rehtorina vuodesta 1959 (tuolloin nimellä Forssan työväenopisto) eläkkeelle jäämiseensä vuoteen 1993 asti. Uusi-Hakimo sai opetusneuvoksen arvon 1988.


title: Lauri Uusi-Hakimo

text: Uusi-Hakimo tutustui kirjallisuuteen laatiessaan kansalaisopistossa kirjaesitelmiä ja alkoi itsekin kirjoittaa. Hänen esikoisteoksensa "Isältä pojalle" (1974) voitti Maaseudun Sivistysliiton "Maaseudun murros" -kirjoituskilpailun ja tästä sai alkunsa Uusi-Hakimon kirjailijanura. Hän kirjoitti aluksi proosaa mutta siirtyi sitten kirjoittamaan näytelmiä usein tilaustyönä harrastajateattereille. Uusi-Hakimon teokset sijoittuvat valtaosin hänen nuoruusvuosiensa kotimaisemiin Ähtäriin Etelä-Pohjanmaalle.


title: Lauri Uusi-Hakimo

text: Vuodesta 1979 alkaen Uusi-Hakimo kirjoitti säännöllisesti pakinoita Forssan Lehteen nimimerkillä "Tarhuri". Hän myös teki historiikkeja useille yrityksille ja yhteisöille.


title: Tselina

text: Tselina on venäläinen sotilaallinen satelliittijärjestelmä, jonka satelliitit ovat erikoistuneita elektronisten signaalien tiedusteluun (ELINT, Electronic Intelligence)


title: Tselina

text: Tselina-satelliittien kehitystyö alkoi varhain 1960-luvulla. Tavoitteena oli kehittää Maata kiertäville radoille satelliitteja, jotka pystyisivät kaappaamaan strategisesti mielenkiintoisia radiosignaaleja ja paikallistamaan myös niiden lähteet. Ensimmäisen Tselina-sukupolven suunnitteli 1960-luvulla Neuvostoliitossa tieteellinen instituutti TSNII-KS. Järjestelmän varsinainen kehitys pääsi käyntiin vuonna 1964. Ensimmäiseen suunnitelmaan kuului pareittain toimivat Tselina-satelliitit, epätarkempi Tselina-O ja tarkempi Tselina-D. Näistä Tselina-O etsisi signaalit ja Tselina-D paikantaisi ja tutkisi tarkemmin löydetyt signaalit.


title: Tselina

text: Ensimmäisiä kokeellisia satelliitteja koetettiin laukaista avaruuteen Kapustin Jarin avaruuskeskuksesta vuosina 1965 ja 1966. Tselina-O -satelliitin testaus aloitettiin Plesetskin avaruuskeskuksessa vuonna 1967. Ensimmäinen laukaisu kesäkuussa 1967 kuitenkin epäonnistui ja tiettävästi ensimmäinen onnistunut laukaisu tehtiin 30. lokakuuta 1967 Kosmos 3 -raketilla. Varsinaisia Tselina-satelliitteja saatiin avaruuteen 1970-luvun alussa. Ensimmäinen Tselina-D -sarjan satelliitti Kosmos 389 laukaistiin avaruuteen 18. joulukuuta 1970. Useiden viivästysten ja teknisten ongelmien vuoksi järjestelmä saavutti operatiivisen vaiheen vuonna 1976.


title: Tselina

text: Tselina-O -satelliitin kehitys lopetettiin vuonna 1984 ja kaikki teknologia yhdistettiin Tselina-D -satelliittiin. Näin siis yksi satelliitti kykeni tekemään kahden satelliitin työn. Viimeinen Tselina-O -sarjan satelliitti laukaistiin avaruuteen 31. maaliskuuta 1982 (Kosmos 1345).


title: Tselina

text: Pian 1970-luvun alussa alettiin hahmottelemaan Tselina-satelliittijärjestelmän toista sukupolvea, olisi edeltäjäänsä entistäkin tarkempi. Sen varsinainen kehitystyö alkoi vuonna 1976. Tämä johti ensimmäisen satelliitin valmistumiseen 1. joulukuuta 1980. Muutamaa vuotta myöhemmin avaruuteen laukaistiin Kosmos 1603 -satelliitti Baikonurin avaruuskeskuksesta, joka oli Tselina-järjestelmän toisen sukupolven ensimmäinen edustaja. Tselina 2 -satelliitit korvasivat edeltäjänsä lopullisesti vuonna 1994. Viimeisin Tselina 2 -sarjan satelliitti, Kosmos 2428, laukaistiin avaruuteen kesäkuussa 2007.


title: Tselina

text: Ensimmäiset Tselina-satelliitit laukaistiin noin 500 km:n korkeuteen. Kevyempi Tselina-O laukaistiin 550 km:n korkuiselle radalle, jonka ratatason kaltevuus Päiväntasaajaan nähden oli 74 asetta. Raskaampi ja tarkempi Tselina-D laukaistiin noin 550 km:n korkeuteen radalle, jonka kaltevuus Päiväntasaajaan nähden oli 82,5 astetta. Aluksi satelliitit laukaistiin kuudelle erilaiselle ratatasolle, joiden välinen etäisyys oli 30 astetta. Myöhemmin ratatasojen määrää laskettiin kolmeen, jossa etäisyys oli 60 astetta. Ensimmäisen sukupolven Tselina-satelliitit välittivät signaalinsa suoraan maa-asemille.


title: Tselina

text: Toinen sukupolven Tselina 2 -satelliitit laukaistiin hieman korkeammille radoille, jossa ratakorkeus on keskimäärin 830 km. Nyt ratatason kaltevuus Päiväntasaajaan nähden oli 71 astetta. Tselina 2 -sarjan satelliitit välittivät signaalinsa geostationaarisille satelliiteille, joista signaali välitettiin Maahan.


title: Jussi Jänis

text: Jussi Janis on Lewis Trondheimin luoma sarjakuvahahmo. Jussi Jäniksen ihmeelliset seikkailut -sarjan päälinjassa seurataan nimihahmon ja hänen ystäviensä elämää. Pääjatkumon lisäksi sarjaan kuuluu muihin ympäristöihin sijoitettuja albumeja, jotka voivat olla esimerkiksi western-parodioita tai etsiväseikkailuja. Näiden albumien hahmoista vain Jussilla on aina sama nimi. Albumien tunnusmerkillinen piirre on usein absurdin humoristinen vuoropuhelu. Sarjakuva on suunnattu aikuisille.


title: Jussi Jänis

text: Albumit on suomentanut Heikki Kaukoranta ja tekstannut Jenni Rope. Värityksen on tehnyt Brigitte Findakly. "Slalom" ilmestyi alun perin pienikokoisena mustavalkoisena albumina 1993. Vuonna 1997 se julkaistiin väritettynä versiona ja numeroituna sarjan osaksi 0. "L'Accélérateur atomique" (2003) numeroitiin sarjan osaksi 10, mutta julkaistiin ennen albumia "La vie comme elle vient" (2004).


title: Jussi Kukkonen

text: Johannes (Jussi) Kukkonen (26. maaliskuuta 1892 Suonenjoki – 24. elokuuta 1955 Kajaani) oli suomalainen toimittaja ja kirjailija, joka toimi vuosina 1919–1954 Kainuun Sanomien päätoimittajana.


title: Jussi Kukkonen

text: Jussi Kukkosen vanhemmat olivat myymälänhoitaja Juho Kukkonen ja Eriikka Halonen. Kukkonen aloitti lehtimiesuransa harjoittelijana Savon Sanomissa. Hän muutti 1918 Kajaaniin vastaperustetun Kainuun Sanomat -lehden palvelukseen, ja seuraavana vuonna hänestä tuli lehden päätoimittaja. Kukkosen aikana Kainuun Sanomista tuli Kainuun johtava maakuntalehti erityisesti maaseudulla olleen asiamiesverkoston ansiosta. Hän ajoi kirjoituksissaan muun muassa Kainuun maaseudun sähköistämistä ja hänellä oli hyvät suhteet pääministeri Urho Kekkoseen joten hän saattoi edistää Kainuun uudistushankkeita tätä kautta.


title: Jussi Kukkonen

text: Kukkonen käytti nimimerkkejä "J. K. Kulomaa", "Joel Linnala", "Jouni Linnasaari", "Ananiias", "Jaakko Jaakonpoika" ja "Sampsa". Kukkosen tuotanto koostui pääasiassa seikkailuromaaneista, joita hän kirjoitti kuutisenkymmentä. Hänen tunnetuin romaaninsa on 1947 ilmestynyt köykäinen melodraama "Ratavartijan kaunis Inkeri", josta Hannu Leminen ohjasi samannimisen elokuvan, "Ratavartijan kaunis Inkeri".


title: Jussi Kukkonen

text: Jussi Kukkosen poika Otso Kukkonen oli Kainuun Sanomien päätoimittaja isänsä jälkeen 1955–1990.


title: Sirkka Laine

text: Sirkka Sinikka Laine (o.s. Saukkonen, s. 15. elokuuta 1948, Parikkala) on suomalainen Simpeleellä asuva kirjailija.


title: Sirkka Laine

text: Sirkka Laine vietti lapsuus- ja nuoruusvuotensa Parikkalan Särkisalmen kylässä. Päästyään ylioppilaaksi hän muutti Helsinkiin 1966 opiskelemaan kirjallisuutta Helsingin yliopistossa. Myöhemmin hän opiskeli Yleisradion käsikirjoittajakoulutuksessa ja suoritti kirjoittajaohjaajakurssin.


title: Sirkka Laine

text: Ensimmäiset kirjansa novellikokoelman "Maariankämmekät" ja romaanin "Tähtipolku" Laine julkaisi 1978–1979. Hän on kirjoittanut romaanien ohella käsikirjoituksia tv-elokuviin ja tv-sarjoihin. Laine on ollut myös Radioteatterin Kantolan perhe -työryhmässä käsikirjoittajana vuodesta 1994 alkaen.


title: Kaarlo Erho

text: Kaarlo Arvid Erho (sukunimi vuoteen 1929 Eriksson) () oli suomalainen kirjailija. Erho käytti myös nimimerkkejä "Erik Karlsson" ja "Kalle Rae".